Taarsigassarsisitsinissamut sammivinnik qularnaatilinnik, aningaasaatit tunngaviinik aammalu akiliisinnaassusermik pisariaqartitsinermik naatsersuinerit pillugit Kalaallit Nunaannut nalunaarut

Suliffeqarfiit aningaasarsiornermik ingerlataqartut pillugit inatsimmi, Kalaallit Nunaannut atuutilersinneqartumi kunngip peqqussutaatigut nr. 1252, 15. december 2004-meersukkut, allanngortinneqartoq peqqussutikkut nr. 1047, 1. september 2010-meersukkut, peqqussutikkut nr. 838, 14. august 2012-imeersukkut, peqqussutikkut nr. 1675, 16. december 2015-imeersukkut, peqqussutikkut nr. 1676, 16. december 2015-imeersukkut, peqqussutikkut nr. 1677, 16. december 2015-imeersukkut, peqqussutikkut nr. 1678, 16. december 2015-imeersukkut, peqqussutikkut nr. 1679, 16. december 2015-imeersukkut, peqqussutikkut nr. 1680, 16. december 2015-imeersukkut, peqqussutikkut nr. 1681, 16. december 2015-imeersukkut, peqqussutikkut nr. 1682, 16. december 2015-imeersukkut, peqqussutikkut nr. 1683, 16. december 2015-imeersukkut, peqqussutikkut nr. 1684, 16. december 2015-imeersukkut, peqqussutikkut nr. 1685, 16. december 2015-imeersukkut, peqqussutikkut nr. 1686, 16. december 2015-imeersukkut, peqqussutikkut nr. 1687, 16. december 2015-imeersukkut, peqqussutikkut nr. 1688, 16. december 2015-imeersukkut, peqqussutikkut nr. 1330, 6. december 2019-imeersukkut, peqqussutikkut nr. 1327, 6. december 2019-imeersukkut, peqqussutikkut nr. 1323, 6. december 2019-imeersukkut, peqqussutikkut nr. 1324, 6. december 2019-imeersukkut, peqqussutikkut nr. 68, 29. januar 2020-meersukkut, peqqussutikkut nr. 1096, 29. juni 2022-meersukkut aamma nr. 921, kiisalu 26. juni 2023-meersukkut, § 124, imm. 7, § 128, imm. 3, § 128 a, § 142, imm. 1, § 143, imm. 1, nr. 2, 3, 7 aamma 8, aamma § 373, imm. 4 malillugit, kiisalu taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut nr. 1566, 15. december 2015-imeersukkut Kalaallit Nunaannut atuutilersinneqartumi, kingullermik allanngortinneqartumi inatsisikkut nr. 734, 13. juni 2023-meersukkut, artikeli 89, imm. 3, immikkoortoq aappaat malillugu aalajangersarneqarpoq:

*Atuuffii aamma nassuiaatit*

**§ 1.** Nalunaarut suliffeqarfinnut tulliuttunut atuutissaaq:

1) Aningaasaeriviit.

2) Akiligassarsisitsiniartarfiit.

3) Fondsmæglerselskabit I-t.

4) Aningaaseriviit, akiligassarsisitsiniartarfiit, fondsmæglerselskabit I-t Kalaallit Nunaanni immikkortortaqarfii, nunami Europæiske Unionip avataanittumi nalunaarutigineqarsimasut, Unionip aningaasarsiornikkut isumaqatigiissusiorfigisimanngisaani, aammalu suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 30, imm. 1 malillugu Kalaallit Nunaannik isumaqatigiissusiorsimasut.

5) Piginnittutut suliffeqarfiit aningaasarsiornermik ingerlataqartut suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 170, imm. 1-imi, 2-mi, 4-mi aamma 5-imi piumasaqaatinut ilaatinneqartut.

6) Ingerlatseqatigiiffissuit, suliffeqarfiisa arlaat, nr. 1-imiit 3-mut imaluunniit 5-imi taaneqartoq, Kalaallit Nunaanni pingaarnerusutut suliffeqarfiulluni.

7) Ingerlatseqatigiiffissuit ilaat, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 173, imm. 3 aamma 5 naapertorlugit, isumannaallisakkanik naatsorsuusiortussat.

**§ 2.** Suliffeqarfiup aningaasat sulisitai imatut paasineqassapput, aningaasat toqqortat, obligationit atulersitat il.il., aningaasaatit kingulequtsiisut aamma nammineq aningaasaatit katinneri.

*Aningaasaliissutinut tunngavik aamma akiliisinnaassuseqarnermik pisariaqartitsineq naammattoq*

**§ 3.** Suliffeqarfiup aningaasaliissutinut tunngaviata aammalu ataasiakkaatut akiliisinnaassuseqarnermik pisariaqartitsinerata naammattup naatsorsorneqarnerani suliffeqarfiup siulersuisuisa aamma pisortaasa ilanngussaq 1-imi pissutsit allaqqasut eqqarsaatigissavaat.

*Imm. 2.* Akiliisinnaassuseqarnermik pisariaqartitsineq procentitut, aningaasaliissutinut tunngaviit naammattut ataatsimut aarlerinaatinut ilaasutut naatsorsorneqassaaq.

*Saqqummiussineq*

**§ 4.** Aningaaseriviit aamma akiligassarsisitsisarfiit paasissutissat ilanngussaq 2-mi allaqqasut saqqummiutissavaat, taamaattoq tak. imm. 2.

*Imm. 2.* Aningaaseriviit aamma akiligassarsisitsisarfiit, aningaaseriviit aamma akiligassarsisitsisarfiit allat peqartigalugit ingerlatseqatigiiffissuarmut ilaasut, ilannguaq 2-mi paasissutissanik saqqummiussinissamut pisussaaffimmut ilaatinneqartut, suliffeqarfiup paasissutissaatai ataatsimoortillugit saqqummiussinnaavaat. Ilanngussaq 2, immikkoortoq 1-imi nassuiaatit, ingerlatseqatigiiffissuarmi aningaaseriviit aamma akiligassarsisitsisarfiit tamakkerlugit ataatsimoortillugit nassuiaatigineqarsinnaapput, nassuiaatit ingerlatseqatigiiffissuarmi aningaaserivinnut aamma akiligassarsisitsisarfinnut naammappata, paasissutissanik saqqummiussinissamut pisussaaffimmut ilaatinneqartunut. Ataatsimoorussamik saqqummiussineq aningaaseriviit aamma akiligassarsisitsisarfiit tamarmik immikkut ataasiakkaarlutik suliarissavaat.

**§ 5.** Aningaaseriviit aamma akiligassarsisitsisarfiit namminneq akisussaaffigalugu ilanngussaq 2-mi paasissutissat saqqummiunneqarnissaat kinguartissinnaavaat ingerlatsinermini soqutigisani ajoquserumanagit, kinguartitsineq tamanut putusaarinerussanngippat, aammalu suliffeqarfiup isumannaarsinnaappagu, paasissutissat isertortumik suliarineqarnissaat. Suliffeqarfiup paasissutissat saqqummiutissavai, suliffeqarfiup ingerlatsinermini soqutigisani ajoqusernagit tamanna periarfissarilerpagu.

**§ 6.** Aningaaseriviit aamma akiligassarsisitsisarfiit ilanngussaq 2, immikkoortoq 1-imi paasissutissat saqqummiutissavaat, minnerpaamik ukiumut ataasiartumik. Aningaaseriviit, ukiup naatsorsuiffiusup kingulliup naalernerani sulititanik aningaasaateqartoq 12 mia. koruuninik imaluunniit taakkua sinnerlugit, aningaaseriviit, aktianik atulersitsisartut, niuerfimmi aqunneqartumi niuerutigineqartunik, kiisalu akiligassarsisitsisarfiit, ilanngussaq 2, immikkoortoq 2-miit 6-imut, paasissutissat saqqummiutissavaat, ukiup sisamararterutaani tamani. Aningaaseriviit allat, ilanngussaq 2, immikkoortoq 2-miit 6-imut, paasissutissat saqqummiutissavaat, ukiut affakkaarlugit.

*Imm. 2.* § 4 malillugu aningaaseriviit aamma akiligassarsisitsisarfiit paasissutissat saqqummiussassaat annertuumik allannguuteqarpata, tamatuma kinguninngua suliffeqarfiup allannguutit saqqummiutissavai.

*Imm. 3.* Ilanngussaq 2-mi paasissutissanik saqqummiussineq, danskisut imaluunniit tuluttut saqqummiussinerussaaq.

*Ataatsimut aarlerinaat*

**§ 7.** Ingerlatseqatigiiffissuarni, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 170, imm. 1, 2 aamma 4 naapertorlugit, Kalaallit Nunaanni pingaarnerusutut suliffeqarfik isumannaallisaanermik ingerlataqartillugu, taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 92-imi, imm. 3 naapertorlugu suliffeqarfimmut piginnittutut aningaasarsiornermik ingerlataqartumut aamma ingerlatseqatigiiffissuarmut aarlerinaatinut ataatsimoorussanut piumasaqaatit naatsorsorneqassapput. Ingerlatseqatigiiffissuarni, Kalaallit Nunaanni suliffeqarfik piginnittoq aningaasarsiornermik ingerlataqartoq, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 170, stk. 5 naapertorlugu isumannaallisaanermik ingerlataqartillugu, taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 92-imi, imm. 3 naapertorlugu suliffeqarfimmut piginnittutut aningaasarsiornermik ingerlataqartumut aamma ingerlatseqatigiiffissuarmut aarlerinaatinut ataatsimoorussanut piumasaqaatit naatsorsorneqassapput.

**§ 8.** Suliffeqarfiup, aningaasanik aarlerinaatilinnik imaluunniit aningaasaatinut tunngavinnik naatsorsuinissamut ilumini periutsinik atuinissamut akuersissuteqartup, ingerlatsinermi aarlerinaatit minillugit, minnerpaamik ukiumut ataasiarluni imaluunniit Finanstilsynetip piumasaqarneratigut ilumini aarlerinaatit imaluunniit inissisimanerit pillugit periutsiminik naatsorsuinerisa inerneri, benchmarkporteføljenut ilaasut, Finanstilsynetimut nassiutissavai.

*Imm. 2.* Benchmarkimik naatsorsuinerit periutsit pillugit nassuiaatit ilanngullugit nassiunneqassapput.

*Aningaasaatinut tunngavik aamma ikaarsaariarnermut aalajangersakkat*

**§ 9.** Ingerlatseqatigiiffissuarni, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 170, imm. 1, 2 aamma 4 naapertorlugit, Kalaallit Nunaanni pingaarnerusutut suliffeqarfik isumannaallisaanermik ingerlataqartillugu, taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, aningaasaatinut tunngavinnut piumasaqaatit, immikkoortup tulliani, aammalu ikaarsaariarnermut aalajangersakkanut piumasaqaatit, immikkoortup qulingani, kapitali 1-imi aamma 2-mi, suliffeqarfimmut piginnittutut aningaasarsiornermik ingerlataqartumut aamma ingerlatseqatigiiffissuarmut atuutissapput. Ingerlatseqatigiiffissuarni, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 170, imm. 5 naapertorlugu, Kalaallit Nunaanni pingaarnerusutut suliffeqarfik isumannaallisaanermik ingerlataqartillugu, taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, aningaasaatinut tunngavinnut piumasaqaatit, immikkoortup tulliani, aammalu ikaarsaariarnermut aalajangersakkanut piumasaqaatit, immikkoortup qulingani, kapitali 1-imi aamma 2-mi, suliffeqarfimmut piginnittutut aningaasarsiornermik ingerlataqartumut atuutissapput.

**§ 10.** Aningaaserivinnut, akiligassarsisitsisarfinnut, fondsmæglerselskabit I-nut, kiisalu suliffeqarfimmut piginnittutut aningaasarsiornermik ingerlataqartunut, ingerlatseqatigiiffissuarmi gruppe 1-itut sillimmasiisarfilimmik ilaasuni, suliffeqarfiup ingerlatseqatigiiffik aqutaa imaluunnit suliffeqarfik suleqatigisaa, aningaasaatinut tunngavimmik ataasiakkaatut, ilaannakortumik isumannaallisakkatut imaluunniit isumannaallisakkatut qaffasissusilimmik naatsorsuinermi, taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 11-mi, imm. 1 aamma 2 naapertorlugit isumannaallisaanermik ingerlataqartuni, sillimmasiisarfiup akiliisinnaassuseqarnissamut piumasaqaataasa naleqiussinermi ilaanik ilanngaasoqassaaq, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 126 c malillugu sillimmasiisarfiup naatsorsorsimasaanut gruppe 1-itut sillimmasiisarfilimmi toqqaannartumik imaluunniit toqqaannanngitsumik aningaasaatit pigineqartut assinginik. Aningaasat tulliuttut assigiinngissusaannik ilanngaat annikillisinneqassaaq, ilanngaat nulimit minnerulersinnaanngimmat:

1) Aningaasaatinut tunngavimmi toqqaannartumik imaluunniit toqqaannanngitsumik pigisat, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 126 c, imm. 1-ip malitsigisai, gruppe 1-itut sillimmasiisarfilimmi.

2) Gruppe 1-itut sillimmasiisarfimmi pigisat nalingi, nikingassutaasunut ilaasut, aningaasaatit immikkuualuttut nalingi ilanngullugit, gruppe 1-itut sillimmasiisarfimmi aningaasaatinut tunngavimmut ilanngunneqartut.

*Imm. 2.* Suliffeqarfimmut piginnittutut aningaasarsiornermik ingerlataqartup, ingerlatseqatigiiffissuarmut gruppe 2-tut sillimmasiisarfilimmut ilaasup, suliffeqarfiup piginnittutut aningaasarsiornermik ingerlataqartup aqutarisaata imaluunniit suliffeqarfiup suleqatigisaata, aningaasaatinut tunngavianik naatsorsuinermi, nalinginnaasumik minnerpaaffittut aningaasaatit assigiinngissusaat ilanngaatigineqassapput, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 126, imm. 2, gruppe 2-tut sillimmasiisarfilimmi toqqaannartumik imaluunniit toqqaannanngitsumik aningaasaatit pigineqartut assingi. Gruppe 2-tut sillimmasiisarfiup ataasiakkaatut akiliisinnaassuseqarnermik pisariaqartitsinera nalinginnaasumik minnerpaaffittut aningaasaatinut assinguppat, aamma sillimmasiisarfiup ataasiakkaatut akiliisinnaassuseqarnermik pisariaqartitsinerata aamma nalinginnaasumik minnerpaaffittut aningaasaatit assigiinngissusaat ilanngaatigineqassapput. immikkoortoq 1. malillugut ilanngaat annikillisinneqassaaq aningaasat tulliuttut assigiinngissusaata assinginik, ilanngaat nulimit minnerulersinnaanngimmat:

1. Aningaasaatini tunngaviusuni toqqaannartumik imaluunniit toqqaannanngitsumik pigisat, gruppe 2-tut sillimmasiisarfilimmi.
2. Pigisat nalingi, aningaasaatit atukkat nalingi ilanngullugit nikingassutaasunut ilaatillugit, tassunga ilagitillugit ingerlatseqatigiiffissuit allat aningaasaataat atukkat, gruppe 2-tut sillimmasiisarfiup tunngaviusumik aningaasaataanut ilanngullugit naatsorsorneqartut.

*Imm. 3.* Sillimmasiisarfiup Den Europæiske Unionip iluani nunami imaluunniit nunami Unionip aningaasarsiornikkut isumaqatigiissuteqarfigisimasaani angerlarsimaffeqartup aningaasaatinut tunngavianik naatsorsuinermi, akiliisinnaassuseqarnermik piumasaqaatip naatsorsorneqarnerani nunap angerlarsimaffigisap malittarisassai atorneqassapput, taamaattoq minnerpaamik taakkua akiliisinnaassuseqarnermik piumasaqaatit, saqqummertussaassasut sillimmasiisarfik malittarisassatigut Den Europæiske Unionip iluani angerlarsimaffeqarsimagaluarpat.

*Imm. 4.* Imm. 1 aamma 2 taamaallaat atuutissapput, aningaaseriviup, akiligassarsisitsisarfiup imaluunniit fondsmæglerselskabip I-p imaluunniit suliffeqarfimmut piginnittutut aningaasarsiornermik ingerlataqartup taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 49, imm. 1 naapertorlugu Finanstilsynetip akuersissutaa pissarsiarisimappagu.

**§ 11.** Aningaaseriviit, akiligassarsisitsisarfiit, imaluunniit suliffeqarfimmut piginnittutut aningaasarsiornermik ingerlataqartut, aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi, ilaatinneqartut, qitiusumik aningaasaatit hybridit imaluunniit kapitalinstrumentit ilassutaasut pillugit isumaqatigiissusiunnginnerminni, allanngortitsinerit pillugit atugassarititaasunik imaqartunik, ataatsimeersuarnerup aalajangissavaa qitiusumik aningaasaatit hybridit imaluunniit kapitalinstrumentit ilassutaasut pillugit isumaqatigiissusiornissaq aammalu aningaasaatinik qaffaanerup attuumassuteqartup allanngortitsinermut atugassatut suliarinissaanut siulersuisut piginnaatissallugit. Allanngortitsinermut atugassatut aningaasaatinik qaffaanissamut piginnaatitsissut qitiusumik aningaasaatit hybridit imaluunniit kapitalinstrumentit ilassutaasut pillugit isumaqatigiissusiorneq sioqqullugu piareersimassaaq, qitiusumik aningaasaatinik hybridinik imaluunniit kapitalinstrumentinik ilassutaasunik ilanngussisinnaanissamut. Allanngortitsineq pillugu atugassarititaasut taamaallaat atorneqarsinnaapput, atulersitsisoq aatsaat aningaaseriviuppat, akiligassarsisitsisarfiuppat, imaluunniit suliffeqarfiuppat aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi, ilaatinneqartoq.

*Imm. 2.* Aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 167, imm. 1 aamma 2, aamma § 168 qitiusumik aningaasaatit hybridit imaluunniit kapitalinstrumentit ilassutaasut pillugit isumaqatigiissusiornissaq pillugu siulersuisut aalajangiineranut atuutissapput, allanngortitsineq pillugu atugassarititaasunik imaqartunik, aningaaserivinni, akiligassarsisitsisarfinni imaluunniit suliffeqarfimmut piginnittutut aningaasarsiornermik ingerlataqartuni aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi, ilaatinneqartuni, aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 40 a, imm. 1 aamma 3 aamma § 41, imm. 1-miit 3-mut atuutissapput, ataatsimeersuarnerup aalajangiinera inatsisitigut inissisimanermut tunngammat, atulersitsisup iliuuseqarneratigut allanngortitsineq sioqqullugu, imaluunniit ataatsimeersuarnerup qitiusumik aningaasaatinik hybridinik imaluunniit kapitalinstrumentinik ilassutaasunik atulersitsinissaq pillugu isumaqatigiissusiornissaq toqqarpagu.

*Imm. 3.* Imm. 1 malillugu ataatsimeersuarnerup siulersuisunut piginnaatitsissutaa ukiut tallimat angullugit piffissamut imaluunniit piffissat arlalinngorlugit tunniunneqartarpoq. Piffissarititaasoq qitiusumik aningaasaatit hybridit imaluunniit kapitalinstrumentit ilassutaasut pillugit isumaqatigiissusiornernut taamaallaat atuuppoq aammalu allanngortitsinerup kingunerisaanik kingorna aningaasaatinik qaffaanerusinnaasumut atuunnani.

*Imm. 4.* Imm. 1 malillugu siulersuisunut piginnaatitsinermi malittarisassani tulliuttut allaqqassapput:

1) Imm. 3-mi taaneqartup piffissap ulloq naaffia.

2) Aningaasat qaffasinnerpaaffiat, siulersuisut aningaasaatinik qaffaassutigisinnaasaat.

3) Pissutsit pillugit aalajangersakkat, aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 32, imm. 1, nr. 2-mi, 3-mi, 7-imi aamma 8-mi aamma imm. 2-mi taaneqartut.

*Imm. 5.* Aningaaserivinnut, akiligassarsisitsisarfinnut, imaluunniit suliffeqarfimmut piginnittutut aningaasarsiornermik ingerlataqartunut, aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi, ilaatinneqartunut, imm. 1 malillugu piginnaatitsissutikkut siulersuisut qitiusumik aningaasaatinik hybridinik imaluunniit kapitalinstrumentinik ilassutaasunik atulersitsinissaq pillugu aalajangiisinnaapput. Tamatumunnga atatillugu aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 32, imm. 1, nr. 1, 2 aamma 4-miit 6-mut aamma imm. 3 aamma § 40 b, imm. 2 siulersuisut aalajangiinerannut atuutissapput. Siulersuisut tigusisup inatsisitigut inissisimanera pillugu isummissapput, aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi, pissutsit allaqqasut, atulersitsisup iliuuseqarneratigut allanngortitsinerup pinissaa sioqqullugu naammassineqarpata. Aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi, §§ 41, imm. 4 aamma 41 b, imm. 4 siulersuisut kerinik hybridinik atulersitsinissaq pillugu aalajangiinerannut atuutissapput. Akiitsukkanut uppernarsaatit allanngortinneqarsinnaasut allanngortinneqarnerisa kingunerisaanik imaluunniit akiitsukkanut uppernarsaatit pissarsissutaasut atorneqarneqarnerini siulersuisut aningaasaatinik qaffaanissaq pillugu aalajangiinerannut aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 32, imm. 1 aamma 3 aamma §§ 33-33 a atuutissapput. § 41 b, imm. 1 aamma 3, tak. aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi § 34, aamma atuutissapput.

*Imm. 6.* Nalunaarsuineq il. il. pillugit aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi, §§ 31 a, 32, imm. 3, 36, 41, imm. 2, 41 a, 41 b, imm. 3 aamma 42 qitiusumik aningaasaatit hybridit imaluunniit kapitalinstrumentit ilassutaasut pillugit isumaqatigiissusiornissaq pillugu, allanngortitsinissaq pillugu atugassarititaasut ilanngullugit kiisalu imm. 1 malillugu allanngortitsinissamut aningaasaatinik qaffaanissamut siulersuisunut piginnaatitsissummik atuineq pillugu, ataatsimeersuarnerup aalajangiineranut atuutissapput.

*Imm. 7.* Imm. 1 malillugu ataatsimeersuarnerup piginnaatitsissutaa atorunnaassaaq, atulersitsisoq aningaaseriviujunnaarpat, akiligassarsisitsisarfiujunnaarpat imaluunniit suliffeqarfimmut piginnittutut aningaasarsiornermik ingerlataqartuujunnaarpat, aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi, ilaatinneqartoq.

*Imm. 8.* Atulersitsisoq aningaaseriviujunnaarpat, akiligassarsisitsisarfiujunnaarpat imaluunniit suliffeqarfimmut piginnittutut aningaasarsiornermik ingerlataqartuujunnaarpat, aktieselskabit pillugit inatsimmi, kunngip peqqussutaatigut Kalaallit Nunaannut atuutilersinneqartumi, ilaatinneqartoq, qitiusumik aningaasaatit hybridit imaluunniit kapitalinstrumentit ilassutaasut, allat aningaasaataat assigalugit, nangittumik ingerlatseqatigiiffiup aningaasaataanut ilanngullugit naatsorsuunneqassanngillat.

**§ 12.** Taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, suliffeqarfiit artikeli 89, imm. 3-mi ilaatinneqartut, artikeli 89, imm. 3, litra a-mi periuseq atussavaat, pigisanut piumasaqaatinik naammassinnittunut tunngatillugu.

*Nalunaarutiginninneq*

**§ 13.** Ingerlatseqatigiiffissuarni, Kalaallit Nunaanni pingaarnerusutut suliffeqarfik,suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 170, imm. 1, 2 aamma 4 naapertorlugit isumannaallisaanermik ingerlataqartillugu, taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 99-imi nalunaarusiornissamut piumasaqaatit atuutissapput, aammalu taakkua ingerlatseqatigiiffissuit, COREP-ip nalunaarutiginninnermut skemai atorlugit, aningaasaatinut matussutissat naatsorsorneqarneri nalunaarutigissavaat. Ingerlatseqatigiiffissuarni, Kalaallit Nunaanni pingaarnerusutut suliffeqarfik, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 170, imm. 5 naapertorlugu isumannaallisaanermik ingerlataqartillugu, taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 430-mi nalunaarusiornissamut piumasaqaatit atuutissapput, aammalu taakkua ingerlatseqatigiiffissuit, COREP-ip nalunaarutiginninnermut skemai atorlugit, aningaasaatinut matussutissat naatsorsorneqarneri nalunaarutigissavaat.

*Imm. 2.* Aningaasaatinut matussutissat naatsorsorneqarneri suliffeqarfiup pisortaanit akuerineqarsimassapput.

*Imm. 3.* Nalunaarutiginninneq maskiina atuaasartoq atorlugu atuarneqarsinnaassaaq.

*Imm. 4.* Ingerlatseqatigiiffissuit nalunaarutaat, taamaallaat ingerlatseqatigiiffissuup qullersaani suliarineqassapput, taamaattoq tak. imm. 5.

*Imm. 5.* Ingerlatseqatigiiffissuit ilaat pillugit ingerlatseqatigiiffissuit nalunaarutaasa ilaannik nalunaarutiginninnissaq Finanstilsynetip piumasaqaatigisinnaavaa, taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 11, imm. 1 aamma 2 naapertorlugit isumannaallisaanermik ingerlatsiffiunngitsuni.

*Imm. 6.* Aningaaseriviit aamma akiligassarsisitsisarfiit uppernarsaat Finanstilsynetimut nassiutissavaat, ilanngussaq 1-imi, immikkoortoq 30-mi aamma 31-mi allaqqasoq, pappialakkut imaluunniit allatigut ukiup naaneraniit kingusinnerpaamik ullut suliffiusut 45-t qaangiunneranni, imaassimanngippat piffissaq alla Finanstilsynetimut isumaqatigiissutigineqarsimasoq. Taamaaqqoq aningaaseriviit, ukiup naatsorsuiffiusup kingulliup naanerani 750 mio. koruunit ataallugit sulititanik aningaasaateqartut nalunaarutiginninnissamut pisussaaffimmut tassunga ilaatinneqanngillat.

*Imm. 7.* Ingerlatseqatigiiffissuup akiliisinnaassuseqarnermik pisariaqartitsinera Finanstilsynetimut nalunaarutigineqassaaq.

*Imm. 8.* Aningaaserivinnut, akiligassarsisitsisarfinnut aamma fondsmæglerselskabit I-t ataasiakkaatut akiliisinnaassuseqarnermik pisariaqartitsinerit Finanstilsynetimut nalunaarutigissavaat ukiup sisamararterutaata qaangiunneraniit kingusinnerpaamik ullut suliffiusut 20-t qaangiutsinnagit.

*Pineqaatissiissutit*

**§ 14.** § 3, imm. 1-imik, § 4, imm. 1-imik, § 6, imm. 1-imik aamma 2-mik, § 8-miit 9-mut, § 13, imm. 1-imik, aamma ilanngussaq 1-imik aamma 2-mik unioqqutitsinerit Kalaallit Nunaanni pinerluttulerinermik inatsit malillugu akiliisitaanermik pineqaatissinneqassapput. Aamma akiliisitaanermik pineqaatissinneqassaaq taanna, nalunaarummik aalajangersakkat malinneqarnissaat siunertaralugu aalajangersimasunik iliuuseqarnissamut imaluunniit iliuuseqannginnissamut inassummik naammassinninngitsoq.

*Imm. 2.* Ingerlatseqatigiiffiit il. il. (inuit pisinnaatitaasut pisussaatitaasullu) Kalaallit Nunaanni pinerluttulerinermik inatsimmi kapitali 5-imi malittarisassat malillugit pinerluttulerinermi akisussaatinneqarsinnaapput.

*Atuutilersitsineq il. il.*

**§ 15.** Nalunaarut atuutilissaaq ulloq 1. februar 2024.

*Imm. 2.* Aarlerinaatinik, aningaasaliissutinut tunngavinnik aamma akiliisinnaassuseqarnermik pisariaqartitsinernik naatsorsuineq pillugu Kalaallit Nunaannut nalunaarut nr. 262, 14. marts 2017-imeersoq atorunnaarsinneqarpoq.

*Finanstilsyneti, ulloq X 2024*

*Finanstilsynetip pisortaa**]*

/ xx

**Ilanngussaq 1**

**Akiligassarsisitsisarfinnut il. il. aningaasaatinut tunngavik naammattoq aamma akiliisinnaassuseqarnermik pisariaqartitsineq naammattoq**

|  |  |
| --- | --- |
| **Imarisai** | **Immikkoortut** |
|  |  |
| **Tunuliaqut** | 1-6 |
|  |  |
| **Aningaasaatinut tunngaviit naammattut aamma akiliisinnaassuseqarnermik pisariaqartitsinerup naammattup naatsorsorneqarnerinut pissutsit nalinginnaasut** | 7-32 |
| *Immikkut siulersuisunut aamma pisortanut tunngatillugu suliffeqarfiup iluani suliarinneriaatsit* | 7-14 |
| *Aningaasaatinut tunngaviit naammattut aamma akiliisinnaassuseqarnermik pisariaqartitsinerup naammattup naatsorsorneqarnerinut suliffeqarfiup periusii* | 15-19 |
| *Nalilersueqqinneq aamma nakkutilliineq* | 20-22 |
| *Nalunaarutiginninneq* | 23-29 |
| *Uppernarsaaneq* | 30-32 |
|  |  |
| **Periutsit** | 33-41 |
|  |  |
| **Aningaasaatinut tunngaviit naammattut aamma akiliisinnaassuseqarnermik pisariaqartitsinerup naammattup nalilersorneqarinut pissutsit ilanngunneqartussat** | 42-101 |
| *Pissutsit nalilersuinermi ilanngunneqartussat pillugit aallaqqaasiut*  | 42-47 |
| *Iluanaaruteqarneq* | 48-50 |
| *Taarsigassarsiat alliartornerat* | 51-53 |
| *Akiligassarsiat aarlerinaataat* | 54-61 |
| *Aarlerinaatit eqimasut* | 62-64 |
| *Niuernermi aarlerinaatit* | 65-73 |
| *Niuernermi aningaasaatit avataaniittut erniat aarlerinaataat* | 74-82 |
| *Akiliisinnaassutsip aarlerinaatai* | 83 |
| *Ingerlatsinermi aarlerinaatit* | 84 |
| *Gearingi* | 85 |
| *Aarlerinaatit allat* | 86-9 |
| *Misissuisarneq* | 92-101 |

***Tunuliaqut***

1) Aningaasaatinut tunngavik naammattoq aamma ataasiakkaatut akiliisinnaassuseqarnermik pisariaqartitsineq naammattoq pillugit malittarisassat suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 124-mi aamma § 125, imm. 1-imi aamma 2-mi nassaassaapput. Finanstilsyneti, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 124, imm. 3, § 125, imm. 4, aamma § 350, imm. 1, ataasiakkaatut akiliisinnaassuseqarnermik pisariaqartitsinermik aalajangersaasinnaavoq, taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 92, imm. 1-imi allaqqasumit qaffasinnerusumik.

2) Suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 171-imi, § 172-imi, § 173, imm. 2-mi, aamma § 174, imm. 1-imi, kiisalu taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 11, imm. 1-imi aamma 2-mi tamanna allaqqavoq.

3) Akiliisinnaassuseqarnermik pisariaqartitsineq uuttortarneqassaaq ataatsimut aarlerinaammut atatillugu, aammalu taamaattumik procentiulluni tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 124, imm. 4, aamma § 125, imm. 3. Taamaattoq akiliisinnaassuseqarnermik pisariaqartitsinermik naatsorsuinermi aningaasat procentinngorlugit aamma koruuninngorlugit ilaatinneqarsinnaapput. Taamaattumik aqutsisut isumannaassavaat, aningaasaatinut tunngavik naammattoq aammattaaq suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 124, imm. 2, aamma § 125, imm. 2 malillugit procentinngorlugu piumasaqaatip iluaniinnissaa.

4) Aningaasaatinut tunngavik naammattoq tassaavoq aningaasaatit, akiliisinnaassuseqarnermik pisariaqartitsinerup matussusernissaannut naammattut, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 124, imm. 2, aamma § 125, imm. 4. Aningaasaatinut tunngavik naammattoq naatsorsorneqassaaq aningaasatut, suliffeqarfiup aarlerinaataanik matussusiinissamut tulluuttut, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 124, imm. 1, aamma § 125, imm. 1.

5) Suliffeqarfiup eqqumaffigissavaa, aningaasaatinut tunngavik naammattoq brøkimi kisitsisuummat, akiliisinnaassuseqarnermik pisariaqartitsineq naatsorsorneqaraangat, aammalu akiliisinnaassuseqarnermik pisariaqartitsineq piffissap ingerlanerani allanngorsinnaasoq tamakkiisumik aarlerinaammi allanngorarnerit kingunerisaat kisiisa pissutigalugit.

6) Fondsmæglerselskabit aningaasaatinut tunngavii naammattut ukunannga minnerusinnaanngillat:

(i) Suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 9, imm. 8 malillugu aningaasaatit aallartissutaasut.

(ii) Piumasaqaat aningaasaatinut tunngaviup minnerpaamik ukiup siuliani aningaasartuutit aalajangersimasut sisamararterutigissagaat, tak. taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 97, imm. 1.

(iii) Piumasaqaat aningaasaatinut tunngaviup minnerpaamik tamakkiisumik 8 procenterissagaat tak. taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 92, imm. 1, litra c.

Fondsmæglerselskabit I-nut (i)-(iii)-t saniatigut, aningaasaatinut tunngavik naammattoq ataasiakkaatut akiliisinnaassuseqarnermik pisariaqartitsinermit minnerussanngilaq, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 125, imm. 1 aamma 2. Ataasiakkaatut akiliisinnaassuseqarnermik pisariaqartitsineq ilanngussaq manna naapertorlugu naatsorsorneqassaaq.

Fondsmæglerselskabit taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 95, imm. 1-imi, aamma artikeli 96, imm. 1-imi ilaatinneqartut, tamakkiisumik aarlerinaatip naatsorsorneqarnerani ingerlatsinermi aarlerinaatit ilanngutinngissinnaavaat, tak. taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaani (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 95, imm. 2, litra a, aamma artikeli 96, imm. 2, litra a.

**Aningaasaatinut tunngaviit naammattut aamma akiliisinnaassuseqarnermik pisariaqartitsinerup naammattup naatsorsorneqarnerinut pissutsit nalinginnaasut**

*Immikkut siulersuisunut aamma pisortanut tunngatillugu suliffeqarfiup iluani suliarinneriaatsit*

7) Siulersuisut aamma pisortat pisussaaffigaat suliffeqarfiup pineqartup naammattunik aningaasaatinut tunngaveqarnissaata isumannaarneqarnissaa aammalu ilumini suliarinneriaaseqassasoq aarlerinaatinik uuttuinermut aamma aarlerinaatinik aqutsinermut aningaasaatinut tunngaviit annertussusaannik, suussusaannik aammalu agguataarneqarnerannik ingerlaavartumik nalilersuinermut aamma attassiinnarnermut, suliffeqarfiup aarlerinaataanik matussusiinissamut naleqquttunik. Tamanna suliffeqarfinnut tamanut atuuppoq, aamma suliffeqarfik ingerlatseqatigiiffissuarmut ilaappat. Taamaattorli ajornanngilaq, ingerlatseqatigiiffissuarmi suliffeqarfinnut tamanut aningaasaatinut tunngaviit naammattut naatsorsorneqarnerini tunngaviit assingi tunngavigineqaraluarpata, uppernarsarneqarsinnaappat, ingerlatseqatigiiffissuarmi suliffeqarfinnut tamanut tunngaviit taakkua attuumassuteqartumik atornissaat.

8) Siulersuisut aamma pisortat isumannaassavaat, isumannaallisaasumik assinganik naatsorsuisoqarnissaa.

9) Siulersuisut aamma pisortat akisussaaffigivaat, isummerfigineqassasoq, suliffeqarfiup aningaasaatinut tunngavinnik naammattunik aalajangersaanissaa, suliffeqarfiup akiliisinnaassusaqarnermik pisariaqartitsineranut tunngaviliisumik.

10) Siulersuisut aamma pisortat aningaasaatinut tunngavinnik naammattunik naatsorsuineq pillugu isummersuutai ataasiakkaatut akiliisinnaassusaqarnermik pisariaqartitsinermik pilersitsinermik kinguneqassaaq, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi § 124, imm. 2, aamma § 125, imm. 2.

11) Siulersuisut minnerpaaffittut suliffeqarfiup aningaasaatinut tunngaviit naammattut aamma akiliisinnaassuseqarnermik pisariaqartitsinerup naammattupnaatsorsorneqarnissaannut periutsit atorniagai akuerissavai kiisalu isumannaassallugu,suliffeqarfiup aningaasaatinut tunngaviit naammattut aamma akiliisinnaassuseqarnermik pisariaqartitsinerup naammattupnaatsorsorneqarnissaannut periutsit atugai, nutartigaasimanissaat aammalu suliffeqarfiup aarlerinaatitut ilisarnaataanut tunngatillugu naleqquttuunissaat.

12) Siulersuisut aamma pisortat isumannaassavaat, aningaasaatinut tunngaviit naammattut aalajangersarneqarnissaat pillugu aalajangiinerit suliffeqarfiup aqunneqarnerani nalinginnaasumik ilaanissaat. Tamatumunnga atatillugu isumannaassavaat, aningaasaatinut pilersaarusiorneq aamma tunngaviit nalinginnaasut aammalu tamatumunnga suliarinneriaatsit attuumassuteqartutigut suliffeqarfimmi nalunaarutigineqarnissaat, taamaalillutik immikkoortortani aqutsisut, aningaasaatinut tunngaviit naammattut angissusaannut sunniuteqarsinnaasumik aalajangiisinnaasut, tamatuminnga ilisimasaqassallutik. Siulersuisut aamma isumannaassavaat, aningaasaatinut tunngaviit naammattut naatsorsorneqarnissaannut naammattunik isumalluuteqarnissaq suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, uani nalunaarummi § 3 kiisalu uani ilanngussami aalajangersakkat naapertorlugit.

13) Siulersuisut aamma pisortat isumannaassavaat, aarlerinaatit, suliffeqarfimmut eqqusiut imaluunniit eqquisinnaasut pillugit, suliffeqarfik sunniuteqarluartunik suussusersinissaannut, ingerlannissaannut, nakkutiginissaannut aamma nalunaarutiginissaannut suliarinneriaseqarnissaa, kiisalu misissueriaatsit naapertuuttut, tassunga ilagitillugit allaffissornikkut aamma naatsorsuusiornikkut suleriaatsit pitsaasut aammalu suliffeqarfiup iluani misissueriaatsit naapertuuttut. Pissutsit tamarmik, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 71-imi aalajangersakkami nalinginnaasumi aamma ilaatinneqartut pineqarput. Taamaalilluni aningaasaatinut tunngavinnik naammattunik naatsorsuineq, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 71-imi aamma aningaaserivinnik il. il. aqutsineq pillugu Kalaallit Nunaannut nalunaarummi aarlerinaatinik aqutsineq il. il. pillugit malittarisassanut nalinginnaasunut atatillugu isigineqassaaq.

14) Suliffeqarfik, fondsmæglerselskabit ilanngunnagit, aningaasaatinut aammalu tamatumunnga piffissaliinissamut siulersuisunit immikkut akuerineqarsimsumik pilersaaruteqassaaq. Anigaasaatinut pilersaarusiornermut aammalu kina suliarinninnermut akisussaasuuneranut tunngaviit nalinginnaasut ilaatinneqassapput. Pilersaarutip aamma isummerfigissavaa, suliffeqarfik qanoq ililluni naatsorsuutigineraa aningaasaatinut piumasaqaatip siunissami naammassinissaa. Pilersaarut aamma pisariaqartitsinermi naatsorsuutigisatut aalajangersakkanut saneqqussinissamut pilersaarummik imaqassaaq aammalu isummerfigissallugu, qanoq pisoqarnissaa, naatsoruutigineqarsimanngitsunik pisoqartillugu. Pisariaqartitsinermi pilersaarut assersuutigalugu aningaasaatinik nutaanik pissarsinissamut, suliaqarfinnik killilersuinermut imaluunniit periutsinik aarlerinaatinik annikillisaasunik atuinermut pilersaarutinik imaqarsinnaavoq.

*Aningaasaatinut tunngaviit naammattut aamma akiliisinnaassuseqarnermik pisariaqartitsinerup naammattup naatsorsorneqarnerinut suliffeqarfiup periusii*

15) Aningaasaatinut tunngaviit naammattut aarlerinaatit suliffeqarfiup malussajaffigisai tunuliaqutaralugit taamaallaat isigineqassanngillat. Aningaasaatit suliffeqarfiup atorsinnaasai aamma pillugit nalilersuineq ilaassaaq, apeqqutaatinnagu aningaasat nammineq pigineqarnersut imaluunniit aningaasat akiligassarsiaanersut (qitiusumik aningaasaatit hybridit aamma aningaasat akisussaaffigalugit akiligassarsiat). Aningaasanik akiligassarsinerup nalilersorneqarnerani akiligassat akilerneqarfissaasa sivisussusat pillugu isummernerit ilanngunneqassapput.

16) Aningaasaatinut tunngaviit naammattut pillugit isummernerit siunissamut isigisuussapput. Tamanna isumaqarpoq, suliffeqarfiup iliuusissiaani, niuernermut pilersaarutaani, inuiaqatigiinnut tunngasuni aamma pissutsini allani allannguutit, piumasaqaatinut aamma periutsinut sunniuteqarsinnaasut, isummersuutini ilaatinneqarsimasut, aningaasaatinut tunngaviit naammattut pillugit nutaanik isummersuuteqarnissamut tunngavissaqartitsinissaat. Tamatuma aamma malitsigivaa, suliffeqarfiup aningaasaatinut tunngavinnik naammattunik naatsorsuinermi siunissamut naatsorsuutigineqartut pingaarnerutissagai, oqaluttuarisaanermilu milisittakkat minnerusumik pingaartissallugit.

17) Aningaasaatinut tunngaviit naammattut pillugit nalilersuinermi suliffeqarfiup niuernerisa suussusaat aamma angissusaat aammalu taakkua niuernerit qanoq pisariutigineri eqqarsaatigineqassapput. Taamaaqataa atuuppoq suliarinninnerup annertussusaanut, nalilersuinermut tunngaviusumut.

18) Suliffeqarfiup aningaasaatinut tunngavii naammattut pillugit nalilersuinermi taamaallaat eqqarsaatigineqassapput suliffeqarfiup ataasiakkaatut aarlerinaatitigut ilisarnaataa aammalu inuiaqatigiinni pissutsit, suliffeqarfiup niunernermik ingerlatsinerani atuuttut. Immini aalajangiisuussanngilaq, suliffeqarfiup suliffeqarfinnut allanut sanilliullugu qanoq annertutigisunik aarlerinaateqarnersoq. Taamaalilluni suliffeqarfiup malunnaatilimmik aarlerinaat aningaasaatinik qulaajanngitsoorsinnaanngilaa, suliffeqarfiit allat assingusunik aarlerinaateqarmata.

19) Aningaasaatinut tunngaviit naammattut naatsorsorneqarnerini suliffeqarfiup aarlerinaatit atuuttut kisiisa isigissanngilai, kisiannili aamma siunissami aarlerinaatit, kiisalu aningaasaatinik pissarsinissamut periarfissat.

*Nalilersueqqinneq aamma nakkutilliineq*

20) Aningaasaatinut tunngaviit naammattut naatsorsorneqarneri pisariaqartitsineq naapertorlugu imatut akulikitsigisumik nalilersorneqaqqittassapput, aarlerinaatit tamakkerlugit naammattumik matussuserneqarnissaat isumannaarniarlugu, aammalu aningaasaatinut tunngaviit naammattut tassaallutik aarlerinaatit ilisarnaataannik takussutissiisut. Suliffeqarfiup iliuusissiaani, niuernermut pilersaarutaani, inuiaqatigiinnut tunngasuni aamma pissutsini allani allannguutit tamarmik, aningaasaatinut tunngaviit naammattut naatsorsorneqarnerinut tunngaviusunut piumasaqaatinut imaluunniit periutsinut malunnaatilimmik sunniuteqartut, aningaasaatinut tunngaviit naammattut naleqqussarneqarnerinik kinguneqassapput. Suliffeqarfik nutaanik arlerinaateqaleruni imaluunniit aarlerinaatinik tigusiguni, taakua suussusersineqassapput aammalu aningaasaatinut tunngaviit naammattut naatsorsorneqarnerinut ilanngunneqassallutik.

21) Aningaasaatinut tunngaviit naammattut aamma akiliisinnaassuseqarnermik pisariaqartitsinerup naammattup nalilersorneqarneri tamatigut minnerpaamik ukiumut ataasiarluni pisassaaq. Suliffeqarfiit aningaasaatinut tunngaviit naammattut, ataatsimoorussamik aarlerinaatit kiisalu ataasiakkaatut akiliisinnaassuseqarnermik pisariaqartitsinerup ineriartorneri ingerlaavartumik naleqquttumik malinnaaffigissavaat, taamaalillutik suliffeqarfiit aningaasarsiornermik ingerlataqartut pillugit inatsit, kunngip peqqussutaatigut Kalaallit Nunaannut atuutilersinneqartoq, aamma taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaa (EU) nr. 575/2013, 26. juni 2013-imeersoq, inatsisikkut Kalaallit Nunaannut atuutilersinneqartoq, naapertorlugit aningaasaatinut piumasaqaatit naammassissallugit.

22) Aningaasaatinut tunngaviit naammattut naatsorsorneqarneri nammineertumik nalilersuinissamut atugassanngortinneqassapput. Immikkoortortaq, nalilersuisoq, suliffeqarfiup niuernikkut ingerlaavartumik ingerlanneqarneranut peqataassanngilaq. Nalilersuinerup inernera siulersuisunut nalunaarutigineqassaaq. Suliffeqarfinni, akiligassarsiat aarlerinaataannut periutsip ratingimik tunngaveqartup atornissaanut akuersissuteqanngitsuni imaluunniit iluminni niuernermi aarlerinaatinut aaqqissuussaqanngitsuni, misissuineq, siulersuisut ingerlataat, nammineertumik nalilersuinissamut piumasaqaammik naammassinnittutut isigineqassaaq.

*Nalunaarutiginninneq*

23) Aningaasaatinut tunngaviit naammattut aamma akiliisinnaassuseqarnermik pisariaqartitsinerup naammattup pillugit suliffeqarfiup naatsorsuinera pillugu siulersuisut ilisimatinneqassapput, akiliisinnaassuseqarnermik piumasaqaatip naammassineqarnera pillugu siulersuisut ilisimatinneqartarnerisa assinganik.

24) Inuit suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 75, imm. 3-mi ilaatinneqartut, pisussaaffeqarput piaartumik Finanstilsyneti nalunaarfigissallugu, suliffeqarfiup akiliisinnaassusaata procentia akiliisinnaassuseqarnermik pisariaqartitsinerup ataanut pigaangat. Nalunaarutiginninnissamut pisussaaffik imatut nalunaarutiginninnissamut pisussaaffimmit allaanerunngilaq, akiliisinnaassutsip procentia 8 pct.-mik piumasaqaatip ataanut pissappat imaluunniit akiliisinnaassuseqarnermik piumasaqaat qaffasinnerusoq Finanstilsynetimit aalajangersrneqarpat.

25) Aningaasaatinut tunngaviit naammattut aamma akiliisinnaassuseqarnermik pisariaqartitsineq naammattoq suliffeqarfimmit ataasiakkaamit ingerlaavartumik naatsorsorneqartassapput, kisiannili Finanstilsynetimut akuttunngitsumik nalunaarutigineqartassallutik, tak. § 3 aamma § 13, imm. 7 aamma 8. akiliisinnaassuseqarnermik pisariaqartitsinermi allannguutit, suliffeqarfiup aalajangiussai, tunngaviusumik Finanstilsynetimut nalunaarutigineqassanngillat.

26) Pissutsit, akiliisinnaassuseqarnermik pisariaqartitsinerup allanngortinneqarnissaanut pissutissqalersitsisut, imaappata, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 75, imm. 1 malillugu nalunaarutiginnittoqassalluni, pissutsit taaneqartut Finanstilsynetimut nalunaarutigineqassapput. Taamaaqataanik suliffeqarfiup akiliisinnaassuseqarnermik pisariaqartitsineq qaffanneqartoq nalunaarutigissavaa.

27) Taamaalilluni Finanstilsynetimut piaartumik nalunaaruteqarnissamut piumasaqaat, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 75, imm. 3, taamaallaat atuuppoq, suliffeqarfik akiliisinnaassusaata procentia suliffeqarfiup akiliisinnaassuseqarnermik pisariaqartitsinerata imaluunniit akiliisinnaassuseqarnermik piumasaqaataata naatsorsorneqarsimasut ataaniilerpat.

28) Suliffeqarfiup erniatigut aarlerinaataa niuernermi aningaasaatit avataatigut immikkoortoq 78-imi killinga qaangerpassuk, tamatigut Finanstilsynetimut nalunaarutiginnittoqartassaaq, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 75, imm. 1 naapertorlugu.

29) Suliffeqarfimmit, aningaaseriviit pinnagit, akiliisinnaassuseqarnermik pisariaqartitsinerup naatsorsorneqarsimasup saqqummiunneqarnissaanut piumasaqaateqanngilaq. Taamaattoq akiliisinnaassuseqarnermik pisariaqartitsinerup saqqummiunneqarnissaa inerteqqutaanngilaq.

*Uppernarsaatit*

30) Aningaasaatinut tunngaviit naammattut aamma akiliisinnaassuseqarnermik pisariaqartitsineq naammattoq pillugit naatsorsuineq allakkatigut uppernarsarneqarsimassapput. Uppernarsaammut ilaassapput periutsit, piumasaqaatit aamma suliarinneriaatsit nassuiaatigineqarnerat, Aningaasaatinut tunngaviit naammattut aamma akiliisinnaassuseqarnermik pisariaqartitsineq naammattoq pillugit naatsorsuinermut atorneqarsimasut. Uppernarsaatip annertussusaa nalinginnaasumik alliartuaassaaq suliffeqarfiup niuernermi alliartornera aamma pisariussusaa ilutigalugit.

31) Suliffeqarfiit ataasiakkaat uppernarsaammik namminneq ilusilersuissapput. Taamaattoq tulliuttut uppernarsarneqarsinnaassapput:

a) Aningaasaatinut tunngaviit naammattut aamma akiliisinnaassuseqarnermik pisariaqartitsineq naammattoq pillugit naatsorsuinerup siulersuisunit akuerineqarsimanissaa, tak. immikkoortoq 7.

b) Aningaasaatinik aamma pisariaqartitsilernermi pilersaarutinik siulersuisut pilersitsinissamut pilersaarutaat, tak. immikkoortoq 14.

c) Suliffeqarfiup suut stresstestit atornerai, tak. immikkoortoq 40.

d) Aningaasaatinut tunngaviit naammattut aamma akiliisinnaassuseqarnermik pisariaqartitsineq naammattoq pillugit naatsorsuinermut suliffeqarfiup iluani suliarinneriaatsit nassuiaatigineqarneri, tak. immikkoortoq 7-12.

e) Aningaasaatinut tunngaviit naammattut aamma akiliisinnaassuseqarnermik pisariaqartitsineq naammattoq pillugit naatsorsuinermut periutsit nassuiaatigineqarneri, suliffeqarfiup atugai, tassunga ilagitillugit aamma Aningaasaatinut tunngaviit naammattut aamma akiliisinnaassuseqarnermik pisariaqartitsineq naammattoq pillugit naatsorsuinermut periutsini tamakkiisumik imaluunniit ilaannakortumik allannguutaasinnaasut imaluunniit allannguutiginiakkat, tak. immikkoortoq 33-41.

f) Naatsorsuinermi pissutsit suut ilaaneri pillugit nassuiaat, tak. immikkoortoq 42-101.

g) Aningaasaatinut tunngaviit naammattut aamma akiliisinnaassuseqarnermik pisariaqartitsineq naammattoq pillugit naatsorsuinerup nalilersoqqinneqarneranut suliarinneriaatsit aamma suleriaatsit, tak. immikkoortoq 20-22.

h) Kina nammineerluni nalilersuinersoq, tak. immikkoortoq 22.

i) Suliffeqarfiup iluani nalunaarutiginninneq qanoq ingerlasarnersoq.

32) Uppernarsaat imatut ilusilersorneqassaaq, noqqaassutigineqarneratigut pappialanngorlugu imaluunniit medium alla atorlugu Finanstilsynetimut nassiunneqarsinnaasunngorlugu.

*Periutsit*

33) Aningaasaatinut tunngaviit naammattut suliffeqarfiup aarlerinaatitigut ilisarnaataa tunuliaqutaralugu naatsorsorneqassapput. Taamaalilluni akiliisinnaassuseqarnermik pisariaqartitsineq, aalajangersarneqartoq, suliffeqarfiup aarlerinaatitigut ilisarnaataanut aamma inuiaqatigiinni pissutsinut, suliffeqarfiup niuernermik ingerlatsineranut tunngaviusunut naapertuutissaaq. Taamaattoq suliffeqarfiup pissutsit allat qimerloorsinnaavai assersuutigalugu ratingimik aalajangersimasumik angusaqarnissamik kissaateqarneq. Taamaassappat suliffeqarfiiup uppernarsassavaa, pissutsit taamaattut aningaasaatinut tunngaviit naammattut naatsorsorneqarnerinut qanoq sunniuteqarnersut. Taamaattoq pissutsit taamaattut kingunerissanngilaat, suliffeqarfiup minnerusumik akiliisinnaassuseqarnermik pisariaqartitsinissaa, suliffeqarfiup aarlerinaatitigut ilisarnaataa tunngavigalugu naatsorsuinermut naleqqutinngitsumik.

34) Aningaasaatinut tunngaviit naammattut naatsorsorneqarnerinut periutsinut tunngatillugu annerusumik killilersuisoqanngilaq. Suliffeqarfiup periutsit annerusumik imaluunniit minnerusumik nutaaliaasut aallaavigisinnaavai. Piumasaqaatigineqanngilaq, aningaasaqarnikkut periutsit nutaaliaasut ikiorsiullugit naatsorsuinerup ingerlanneqarnissaa. Tamaattoq naatsorsuutigineqarpoq, suliffeqarfinni anginerusuni periutsit nutaaliaanerunissaat suliffeqarfinnut mikinerusuni atorneqartunut sanilliullugit. Tamanna immikkut atuuppoq, ataasimoorussamik aarlerinaatit naatsorsorneqarnerini suliffeqarfimmi nammineq periutsinik atuinissamut kissaateqartunut.

35) Aammattaaq pingaaruteqarpoq, siulersuisut aamma pisortat aarlerinaatit aamma aarlerinaataasinnaasut qanoq annertutigisumik aningaasaatinit matussuserneqarsimanissaat eqqumaffigissagaat. Aarlerinaatit ilaat pitsaanerusumik suleriaaseqarnikkut aamma misissueriaaseqarnikkut matussuserneqarnissaat naleqqunnerupput.

36) Periutsinut aallaaviusinnaavoq minnerpaaffittut piumasaqaat 8 procenti, tassani siulersuisut aamma pisortat isummissallutik, aarlerinaatit suut matumuunakkut matussuserneqarnersut, naleqqussaanerusinnaasut pillugit isummernissartik sioqqullugu.

37) Aningaasaqarnikkut aningaasaatit pillugit periutsit allat, assersuutigalugu annaasaqarnermik misilittakkanik kisitsinikkut/kisitsisitigut paasissutissatigut suliarinninnermik tunngaveqartut, aningaasaatit annaasat naatsorsuutigisimanngisat piffissarititaasup ukioq 1-iukkukkajuttup iluani naammassinissaannut pisariaqartinneqartut. Periutsinut aningaasaqarnikkut aningaasaatinik tunngaveqartunut aallaaviuvoq, minnerpaamik 8 procentimik inatsisitigut piumasaqaat, aningaasaliisut il. il. annaasaqannginnissaanut ilimanaatip qaffasissuunissaanut pisariaqartinneqartoq, aningaasaatinik taakkuninnga naatsorsuineq apeqqutaatinnagu. Periutsimik uppernarsaaneq pisariaqartinneqartoq ingerlanneqarsimassaaq. Suliffeqarfiup uani aallaavigisinnaavai uppernarsaanermut piumasaqaatit, aningaasaatit aarlerinaataannut suliffeqarfiup iluani periutsimut ratingimik tunngaveqartumut atuuttut (IRB-periuseq), imaluunniit suliffeqarfiup iluani niuernermi aarlerinaatinut aaqqissuussinerit (Value-at-Risk-aaqqissuussinerit).

38) Suliffeqarfinnut, aningaasaqarnikkut aningaasaatinut aaqqissuussinermik ineriartortitsinissamut kissaateqanngitsunut, aamma aaqqissuussinernik oqinnerusunik atuinissamut periarfissaqassapput, eqqarsaatinik taakkuninnga aamma tunngaveqartunik. Naatsorsuutit inerneri (negativit) aallaavigalugit tamanna pisinnaavoq, suliffeqarfiup naatsorsuutaanik stresstestip kingunerisassaatut. Stresstesti piumasaqaatit arlallit aallaavigalugit suliffeqrfiup stressertinnissaanik misiliineruvoq. Stressip qaffasissusissaanik qinersineq, aningaasaliisut il. il. annaasaqannginnissaannut ilimanaatimut sunniuteqarpoq. Stresstestip uuttorpaa, suliffeqarfiit ataasiakkaat pissutsit ilimanaateqanngitsut, kisianni periataarsinnaasut, pillugit qanoq qisuariarnersut. Suliffeqarfinnut ataasiakkaat namminneq aalajangissavaat, suliffeqarfiup aarlerinaatai aallaavigalugit, qanoq tamanna nassuiassanerlugu. Pisunut assersuutitut ilaasinnaapput, unerartitsinernik aamma nalikilliliinernik annertusaanerit angisuut, erniat allanngorneri angisuut, aktiet nalingisa allanngorneri angisuut, sanaartukkat akiini allannguinerit angisuut aamma nunat allat aningaasaataasa nalingisa allanngorneri angisuut.

39) Stresstestip saniatigut pissutsinut naleqqussaanerit pisariqartinneqassapput, stresstestimit matussuserneqarsimanngitsunut.

40) Apeqqutaatinnagu periuseq sorleq atorneqarnersoq, suliffeqarfik ingerlaavartumik stresstestinik ingerlatsisassaaq, suliffeqarfimmut attuumassuteqartunik, piumasaqaatit ataasiakkaat stresserneqarnerisigut. Stresstestimi taamaattumi pissutsit suut ilaatinneqarnissaat pillugu nalilersuinermi, stresstestimi piumasaqaatinik allannguinerit suut ilaatinneqassanersut suliffeqarfiup isummerfigissavaa. Tamatuminnga aalajangersaanermi suliffeqarfiup mianerissavai pissutsit naatsorsuutigineqanngikkaluarlutik pisinnaasut. Suliffeqarfiup aamma mianerisinnaavai suliaqarfinni suliffeqarfiup ingerlatsiffigisaani pissutsit immikkut ittuusut, tassunga immikkut ilagitillugu konjunkturcyklenimi sumi inissisimaneq. Nutaanik inatsiseqalertillugu, suliffeqarfiup niuernermi ingerlataqarfiinut aamma unammillersinnaassusaata inissisimaneranut sunniuteqartunik, aamma isummersuutinut ilaatinneqarsinnaapput. Stresstestit siunertaraat suliffeqarfiup suut allannguutit anigorsinnaaneri pillugit aalajangiinissaq. Suliffeqarfik imatut aqqissuussisimappat, stresstesti aaqqissuussinermut ilaatillugu, pissutsinut qulaani taaneqartunik apeqqutaatitsisoq, suliffeqarfik allamik iliuuseqaqqissanngilaq.

41) Apeqqutaatinnagu, periuseq sorleq atorneqarnersoq, siulersuisut aamma pisortat nalilersussavaat, periuseq naammaginartumik inerneqarnersoq.

**Aningaasaatinut tunngaviit naammattut aamma akiliisinnaassuseqarnermik pisariaqartitsinerup naammattup nalilersorneqarinut pissutsit ilanngunneqartussat**

*Pissutsit nalilersuinermi ilanngunneqartussat pillugit aallaqqaasiut*

42) Aningaasaatinut tunngaviit naammattut nalilersorneqarnerini aarlerinaatit malunnaatillit tamarmik, suliffeqarfimmut aarlerinaataasut, ilaatinneqassapput. Taamaattumik suliffeqarfik nammineerluni aarlerinaatinik malunnaatilinnik sunik suliffeqarfik eqqugaanersoq pillugu nalilersuissaaq. Aningaasaatinut tunngaviit naammattut aalajangersarneqassapput suliffeqarfiup aarlerinaatai paasiniarlugit, tassunga ilagitillugu aarlerinaatit, suliffeqarfiup aarlerinaatitigut ilisarnaataanut sunniuteqartumik aningaasaqarnikkut ineriartornermut aamma niuernermi ineriartornermut takutitsisut. Taakkua aarlerinaataasinnaapput, taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaa (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, aningaasaatinut tunngavik pillugu piumasaqaatinut ilaatinneqanngitsut, aammalu aarlerinaatit taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaa (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, aningaasaatinut tunngavik pillugu piumasaqaatit malinneqaraluartut pingaaruteqanngitsutut nalilerneqarsinnaasut.

43) Aarlerinaateqarpoq, kvantificerssallugit ajornakusoorsinnaasunik. Aarlerinaatinut taamaattunut suliffeqarfiup toqqarsinnaavaa, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 71-mi aaqqiinerit ilaatinneqartut ikiorsiullugit aarlerinaatit killilernissaat. Kisianni suliffeqarfiup aarlerinaatit malunnaatillit ilanngutinngissinnaanngilai aningaasaatinut tunngaviit naammattut naatsorsorneqarnerini, aningaasaatinut tunngavinnut naammattunut aarlerinaatip sunniutaata missingersuusiorneqarnissaata pisariaqartinneqarnera piinnavillugu. Taamaattumik suliaqarfiit ilaanni pisariaqartinneqarsinnaavoq, siulersuisut aamma pisortat missingersuusiornikkut aalajangersassagaat, aalerinaatinut sorliit aningaasat/procentit nuunneqassanersut, aalajangiisumik kvantificererneqarsinnaanngitsut.

44) Aningaasaatinut tunngaviit naammattut naatsorsorneqarnerini aallaaviusinnaapput niuerfiit ataasiakkaat. Niuerfiit taamaalillutik immikkoortillugit nalilersorneqarsinnaapput annertussusaat siunertaralugu (aammalu taamaalilluni suliaqarfiup pingaaruteqassusia) kiisalu niuerfiit ataasiakkaat qanoq aarlerinartiginerat nalilersorneqarsinnaalluni. Aammattaaq suliaqarfinnik ataasiakkaanik aqutsineq aamma aaqqissuussineq nalilersuinermut pingaaruteqarsinnaapput.

45) Nalilersorneqassaaq, suliffeqarfiup pisariussusia aamma angissusia immini pisariaqartitsinersoq aningaasaatinut tunngaviit naammattut aaqqiivigineqarnissaat pillugu isummersornissamik, ilaatigut suliffeqarfiup isumalluutaanut isigisumik. Isummersuutini taakkunani ilaatinneqartariaqarpoq, suliffeqarfiup aarlerinaatit taakkua arlaatigut matussuserniarsimanerai, assersuutigalugu misissuisarnermut nukittorsaanikkut imaluunniit ilassuteqarnikkut imaluunniit aarlerinaatinik eqimasunik annertunerulersinneqarsinnaasunik ilassuteqarnikkut.

46) Suliffeqrfiup aamma eqqumaffigissavaa, inatsimmi allanik piumasaqaateqarsinnaanera, siulersuisut aamma pisortat aningaasaatinut tunngavinnik naammattunik nalilersuinerannut sunniuteqarsinnaasunik. Assersuutigalugu aningaasaatinut tunngavinnut naammattunut tunngatillugu aarlerinaatit angissusaat pillugu taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaa (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 395. Tassani siulersuisut aamma pisortat nalilissavaat, aarlerinaatit anginerpaat aningaasaatinut tunngavinnut naammattunut qanoq sunniuteqarnersut. Suliffeqarfik suliffeqarfinni allani aningaasaateqarpat tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 146, aningaasaatit taamaattut aammattaaq isummersuutini ilaatinneqassapput. Suliffeqarfik nalilinnik pigisaqarpat kiisalu ejendomsselskabini aningaasaateqarpat, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 147, aammattaaq aarlerinaat taamaattoq isummersuutini ilaatinneqassaaq, suliffeqarfiup aarlerinaat taamaatsiinnarusuppagu.

47) Aningaasaatinut tunngaviit naammattut angissusaat pillugu siulersuisut aamma pisortat nalilersuierannu inatsisit allat aalajangiisuussanerannut apeqqutaassapput aningaasaliineq suliffeqarfiup tigummerusutaa pineqarnersoq aammalu aningaaseriviup aningaasaliissutit tunisinnaanerai. Assersuutigalugu aningaaseriviup allamut akiligassarsisitsisarfimmut aarlerinaateqartitsinera nalinginnaasumik aningaasaatinut tunngavinnut naammattunut sunniuteqassanngilaq, aarlerinaatip nuunnissaa ajornartorsiutaasussaanngimmat.

*Iluanaaruteqarneq*

48) Suliffeqarfiup sinneqartoorsinnaassusia pissusissamisoortumik suliffeqarfiup aningaasaatinut tunngaviit naammattut pillugit nalilersuineranut ilaassaaq. Iluanaarutissatut naatsorsuutigisaq mianersorluni naatsorsorneqassaaq. Suliffeqarfik annertuumik iluanaaruteqarpat, suliffeqarfiup siunissami annaasat oqinnerusumik anigorsinnaassavai. Suliffeqarfik annikitsumik iluanaaruteqarpat, tamanna aningaasaatinut tunngaviit naammattut qaffannissaannut pissutissaqalersitsinersoq isummersuutigineqassaaq.

49) Iluanaarutit patajaassusaat aamma aningaasaatinut tunngaviit naammattut pillugit suliffeqarfiup qanoq nalilersuinissaanut sunniuteqassaaq. Suliffeqarfiup iluanaarutai ukiumiit ukiumut malunnaatilimmik nikerarpata, tamanna aningaasaatinut tunngaviit naammattut qaffannissaannut pissutissaqalersitsinersoq isummersuutigineqassaaq. Malussarissuseq pillugu misissuinernik atuineq (stresstest) iluanaarutit qaffasissusaata aamma patajaassusaata kvantificererneqarnissaannut iluaqutaasinnaavoq.

50) Suliffeqarfiup iluanaaruteqarsinnaassusia suliffeqarfiup iluanaarutit pillugit politikkianut kiisalu aningaasaatinik pissarsinissamut periarfissanut tunngatillugu aamma nalilersorneqassaaq. Tamatumunnga atatillugu eqqumaffigineqassaaq, pisumi suliffeqarfik annaasaqarneq pissutigalugu aningaasaatinik amerlanerusunik pisariaqartitsilerpat, aningaasatinik pissarnissaq ajornarnerusinnaasoq, siornatigumut sanilliullugu.

*Taarsigassarsiat alliartornerat*

51) Alliartorneq siunissami naatsorsuutigineqartoq aningaasaatinut tunngaviit naammattut nalilersorneqarnerini ilaatinneqassaaq. Taamaalilluni suliffeqarfiup nalilersussavaa, isumannaallisaaneq taamaaqataanik alliartornersoq. Taamaassimanngippat, aningaasaatinut tunngaviit naammattut naatsorsorneqarnerini alliartorneq naatsorsuutigineqartoq eqqumaffigineqassaaq, "nalinginnaasumik isumannaallisaaneq" qaangerlugu inissisimasoq, tassunga ilagitillugu aningaasaatinik pissarsisinnaanermut periarfissaq.

52) Ataatsimoorussamik aarlerinaatinik qaffaaneq immini aningaasaatinik pisariaqartitsivoq. Aammattaaq pissusissamisuussaaq nalilersussallugu, alliartornerup annertussusaata kingunerisaanik annaasaqarnissamut aarlerinaat qaffassimanersoq. Aammattaaq alliartoneq isumalluutit toqqaannartut kingunerisaannik (assersuutigalugu atorfinitsitsinerit il. il.) aningaasaatinik piumasaqarsinnaavoq, pisariaqartinneqartunik alliartortitsinissamut. Tamanna nalilerneqarpat, aammattaaq eqqarsaatigineqarsinnaavoq iluanaaruteqarneq qaffasinnerusoq, alliartornerup naatsorsuutigineqartup aqqutissiuussaa.

53) Oqaluttuarisaanikkut takuneqarsimavoq, taarsigassarsisitsisarnerup alliartornera takussutissaasinnaasoq, suliffeqarfiit taarsigassarsisitsisarnerup pitsaassusaanut piumasaqaatitik sakkukillisarsimagaat. Taamaattumik pissusissamisoorpoq, suliffeqarfiup aningaasaatinut tunngaviit naammattut qaffassagai, aningaaseriviup taarsigassarsisitsisarnerup alliartornera qaffasissoq naatsorsuutigisimappagu imaluunniit nanngittumik naatsorsuutigippagu. Aamma taarsigassarsisitsisarnerup alliartornera immini aningaasaatinik amerlanerusunik pisariaqartitsissaaq. Tamaalilluni suliffeqarfiup alliartornissamut naatsorsuutit isummersuutigissavai aammalu aningaasaatinut tunngaviit naammattut ilaneqarnissaat suliarisinnaallugu alliartornissamut naatsorsuutigineqartut angissusaat aallaavigalugit.

*Akiligassarsiat aarlerinaataat*

54) Suliffeqarfiup taarsigassarsisitsinikkut aarlerinaataa aningaasaatinut tunngaviit naammattut pillugit isummersuutini ilaatinneqassapput.

55) Aningaaserivinni aamma taarsigassarsisitsisarfinni taarsigassarsisitsisarneq amerlanertigut pingaarnerpaajussaaq. Tamatuminnga nalilersuinermi pigisat nalillit pitsaassusaannik nalilersuineq aalajangiisuussaaq.

56) Bonitetip nalilersorneqarnerani suliffeqarfiup qitiutitaa aarlerinaatiniissaaq, sanngiissutsimik takutitsisuni. Immikkut pineqarput taarsigassarsiat aamma qularnaveqquutit, naatsorsuutini nalikillisarneqanngitsut imaluunniit nuunneqanngitsut, imaluunniit taamaallaat ilaannakortumik nalikillisat imaluunniit nuussat. Taarsigassarsiat aamma qularnaveqquutit pitsaassusaat apparpata imaluunniit pitsaassusaat appariartorpata, tamanna aningaasaatinut tunngaviit naammattut naatsorsorneqarnerini eqqarsaatigineqassaaq.

57) Suliffeqarfik ilumini ratingimut aamma scoremut systemeqarpat imaluunniit assigisaanik, taakkua atorneqarsinnaassapput. Allat kisitsisit najoqqutassat aamma atorneqarsinnaassapput pigisat nalillit taarsigassarsisitsinikkut aarlerinaatillit bonitetiisa nalilersorneqarnissaannut. Suliffeqarfik annikitsumik annaasaqaataasussatut naatsorsuutigineqartumik angisuumik iliuusissatut eqqarsaateqarpat, suliffeqarfiup iliuusissatut eqqarsaatit ilaannut aningaasaatinut tunngaviit naammattut ilanngaateqarfiginissaat isummersuutigisinnaavaa. Akerlerisaanik suliffeqarfiup isummersuutigisinnaavaa, aningaasaatinut tunngaviit naammattut aarlerinaatinut sanngiitsunut nalikillilerneqarsimanngitsunut qaffanneqarnissaat. Assigisaanik pissusissamisuussaaq isummersuutigissallugu, aalerinaatinut nalikillilerneqarsimasunut aamma nuunneqarsimasunut, aningaasaatinik allanik immikkoortitsinissaq, kisiannili negativiusumik ineriartorneq kinguneqarsinnaalluni, aammaarluni nalikillilerinissamik imaluunniit nuussinissamik.

58) Suliffeqarfik ilumini sullitanut ratingiinermut periutsimik atuippat, aningaaseriviup taarsigassarsitissimasaanut, taarsigassarsiat aarlerinaataannik naatsorsuinermi, sullitanut attuumassuteqartunik, aarlerinaat sunniuteqanngitsutut nalilertoorneqarsinnaavoq, rating pineqartoq piffissamik sivikitsumik tunngaveqarpat. Pisoq taamaattoq suliffeqarfiup aningaasaatinut tunngaviit naammattut nalilersorneqarneranni eqqumaffigissavaa. Taamaalilluni suliffeqarfimmut, ilumini taarsigassarsiat aarlerinaataannik naatsorsuinermut periutsimik atuisumut, akiliisinnaassuseqarnermik piumasaqaammut sunniutit procykliskiusut mianerineqassapput.

59) Tamatuma saniatigut aarlerinaateqarsinnaavoq sinneruttutut taaneqartartunik, periutsimit matussuserneqanngitsunik. Saniatigut aarlerinaatitut paasineqassapput, isumannaallisaatit aamma allat qulaajaanerit kingunerisaannik annaasat, ilimagisamit annikitsuinnarmik sunniuteqarnermik takutitsisut. Pissutaasinnaavoq inatsisilerinikkut aarlerinaat, imaluunniit pigisaq nalilik imaluunniit atortoq, taarsigassarsianik annikillilerinermut atorneqartoq, akiliisinnaasuusiunngitsoq.

60) Suliffeqarfiit, aningaasaatinut tunngaviit naammattut naatsorsornerinut iluminni periutsimik atuisut, akuttunngitsumik taarsigassarsiat aarlerinaataat stresstestertassavaat suliffeqarfiup taarsigassarsiat aarlerinaataannik tamakkiisumik akiliisinnaassuseqarneranik pissutsit aalajangersimasut sunniuteqartarnerat pillugu nalilersuinissaq siunertaralugu. Testi atorneqartoq suliffeqarfiup toqqassavaa. Testi atorneqartoq naapertuutissaaq aamma mianersortuussalluni aammalu minnerpaamik recessionsscenariet sakkukitsut sunniutaat ilaatissallugit. Suliffeqarfiup ratingklasset akornanni migrationi misissussavaa scenarienik stresstesterinerup kingunerisaanik. Iliuusissat, stresstestimit eqqorneqartut, suliffeqarfiup tamakkiisumik iliuusissaata annerpaartaarissavaat.

61) Suliffeqarfiup ”marloriataanik naammassinngitsoornerup sunniutaa”-nik akuersaarnermut atatillugu periuseq qularnaveeqqutinut atorpagu, tak. taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaa (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 153, imm. 3, stresstesterneranut ilutigitillugu taarsigassarsinerup, taarsigassarsiat aarlerinaataanik qulaajaanermik tuniniaasartunut tunniunneqartartup, pitsaassusaani appariaatip sunniutaa misissussavaa, tassunga ilagitillugu taarsigassarsiat aarlerinaataanik qulaajaanermik tuniniaasartut periutsimut atatillugu taarsigassarsiat aarlerinaataanik qulaajaanermik tuniniaasartutut akuersaarneqarnissamut piumasaqaatit sunniutaanik nalilersuineq.

*Aarlerinaatit eqimasut*

62) Aningaasaatinut tunngaviit naammattut nalilersorneqarnerini aarlerinaatit eqimanerat isummerfigineqassaaq, suliffeqarfiup tigusimasai aammalu siunissamut tigusassatut naatsorsuutigisai. Aningaasaatinut tunngaviit naammattut naatsorsorneqarnerini eqimasut aarlerinaataasa qanoq ilaatinneqarnerat pillugu nalilersuineq, sapinngisamik kvantitativitut pissaaq. Tamatuma saniatigut suliffeqarfik aarlerinaatinik eqimasunik missingiussinikkut naliliisinnaavoq, kvantitativitut naatsorssorneqarsinnaanngitsunik. Malussajasuuneq pillugu misissuinerit/stresstestit pisariitsut taakkunannga aarlerinaatinik nalilersuinermi ilaatinneqassapput. Tamatuma annertussusaa suliffeqarfiup angissusaanut aammalu suliffeqarfiup aarlerinaataanut eqimasunut taakkununnga alliartuaaqatigiissumik inissisimassaaq.

63) Aarlerinaatinut eqimasunut assersuutit:

a) Aningaaserivik imaluunniit taarsigassarsisitsisarfik annertuunik aarlerinaateqarpata, taakkua eqimasut imminni eqimasut taakkua aningaasaatinik amerlanerusunik atorfissaqartitsisinnaanerat pillugu isummersornissamut pissutissaqalersitsissapput - aarlerinaatit pitsaassusaat apeqqutaatinnagu.

 b) Aningaaserivik imaluunniit taarsigassarsisitsisarfik taarsigassarsisitsissutaasa aarlerinaataasa amerlanerpaartaat sumiiffimmi mikinerusumi eqimappata, pineqassapput sumiiffimmi taarsigassarsiat aarlerinaataat. Eqimasut taamaattut, aningaasaatinut tunngavinnut naammattunut piumasaqaatit qaffanneqarsinnaanerat pillugu isummersornissamut pissutissaqalersitsissapput.

c) Inunnut taarsigassarsiat aamma inuussutissarsiuteqartunut taarsigassarsiat aarlerinaataat eqimasut aammattaaq aningaaserivimmi aammalu taarsigassarsisitsisarfimmi isummersuutigineqassapput. Oqaluttuarisaaneq malillugu sullitani inuussutissarsiuteqartuni annaasat anginersaat nassaassaasarput. Suliffeqarfiup sullitaani inuussutissarsiortut amerlaneruppata, siulersuisut aamma pisortat isummersuutigissavaat, aarlerinaatit eqimasut taamaattut aningaasaatinut tunngaviit naammattut qaffanneqarnissaannut pissutissaqalersitsinersut.

d) Atornerit aamma taarsigassarsinerit amerlasuut isumannaallisagaapput. Isumannaallisaanerit suussutsinut aalajangersimasunut eqimappata, suliffeqarfiup isumannaallisaanerit eqimanerat isummersuutigissavai (taakkua nalingi apeqqutaatinnagit) aningaasaatinut tunngaviit naammattut qaffanneqarnissaannut pissutissaqalersitsinersut. Nalilersuinermut ilaatinneqassaaq, isumannaallisaatini akit qanoq nikerartiginersut. Suliffeqarfiup politikkerippagu taarsigassarsianut assersuutigalugu inuussutissarsornermi illuutinik imaluunniit aktianik aamma assigisaannik qularnaveeqqusiussinikkut tunngaviliineq, pineqarsinnaavoq, suliffeqarfik isumannaallisaatinik aalajangersimasunik amerlasuunik eqimasuuteqartoq. Isumannaallisaatit eqimasut pingaaruteqassapput, aningaasaatinut tunngaviit naammattut ilaneqarnissaat pillugu suliffeqarfiup isummersornissaa sioqqullugu.

e) Branchenut aarlerinaatinik ulikkaartunut taarsigassarsiat eqimasut, aningaasaatinut tunngaviit naammattut nalilersorneqarnerini ilaatinneqassapput. Branche aalerinaatinik ulikkaarnersoq pillugu apeqqummut, ingerlaavartumik nalilersuineq apeqqutaassaaq. Branchet ataasiakkaat aarlerinaatitigut ilisarnaataat piffissap ingerlanerani allanngorsinnaassapput. Aammattaaq pingaaruteqarpoq branchet ataasiakkaat akit aningaasarsiornikkullu pissutsit allanngorarnerannut malussarissusaat. Tamatuma saniatigut suliffeqarfiup nalilersussavaa, ”pullartaliornerit” kingunerisaannik annaasaqarnermut akiuisumik aningaasaatit ilaneqassanersut.

64) Niuernermi aarlerinaatit eqimasut aningaasaatinut tunngaviit naammattut naatsorsorneqarnerini aammattaaq isummersorfigisassatut attuumassuteqarput. Soorlu assersuutiggalugu fondimi politilikki ataasiinnaanerusumut tunngappat, tamanna isummersornissamut piuutaasinnaavoq, aarlerinaatit eqimasut taamaattut, aningaasaatinut tunngaviit naammattut qaffanneqarnissaannik kinguneqassanersut. Aammattaaq nalilersussallugu attuumassuteqarsinnaavoq, aktiat pillugit iliuusissat ingerlatseqatigiiffinni imaluunniit brancheni eqimanersut, tassunga ilagitillugu ingerlatseqatigiiffiit imaluunniit branchet pineqartut immikkut aarlerinaateqarnersut. Attuumassuteqarsinnaavoq nalilersussallugu, nunat allat aningaasaataasa aarlerinaataat nunat allat aningaasaataanni ikitsuni aammalu immikkut aarlerinaateqarsinnaasuni eqimanersut. Nunat allat aningaasaataanni aarlerinaatit immikkoorutilimmik annertuut, suliffeqarfiup aarlerinaatinik eqimasunik nalilersuineranut ilaatinneqartussaassapput.

*Niuernermi aarlerinaatit*

65) Niuernermi aarlerinaatit pineqartillugit suliaqarfiup annertussusia nalilersorneqassaaq, niuerutit qanoq ittut il. il. suliffeqarfiup ilaaffiginerai, aammalu aarlerinaatinik, pigisanut nalilinnut, akiitsunut aamma nikinganersiugaanngitsunut aningaasartuutinut attuumassuteqartunik nalilersuisoqarnissaa. Tamatuma saniatigut suliffeqarfiup nalilersussavaa, naliusunik naleqqussaanerit, niuernermi aningaasaatini inissisimanernut imaluunniit iliuusissanut suliarineqartut, tak. taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaa (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 105, suliffeqarfimmut pigisanik piffissap sivikitsup iluani tuniniaanissamut imaluunniit qulaajaanissamut periarfissiinersut, niernermi atugassarititaasut nalinginnaasut ataanni annaasaqaataanngitsumik.

66) Aningaasartuutit niuernikkut aarlerinaatillit nalilersorneqassapput aktianut, ernianut aamma nunat allat aningaasaannut immikkut aarlerinaatit siunertaralugit.

67) Isummerfigineqassaaq, qanoq annertutigisumik politikki atorneqartoq aningaasaatinut tunngaviit naammattut siunissami aarlerinaataasinnaasunut atugassaanerinut naapertuunnersoq. Assersuutigalugu aningaaserivinnut tamangajannut attuumassuteqassaaq erniat aarlerinaataasa angissusaat ilanngutissallugu, angisuumik erniatigut allannguisoqartillugu aarlerinarmat, aningaasaatinut piumasaqaatit aarlerinaatillit naammattumik agnissuseqannginnissaat.

68) Aammattaaq suliffeqarfinnut tamanut attuumassuteqarsinnaavoq, suliaqarfimmi aarlerinaatit immikkut ittut annertussusaat naatsorsussallugu, tassunga ilagitillugit obligationini allanngortitsinermi aarlerinaatilinnut imaluunniit immikkuualuttunut periarfissalinnut inissisimanerit. Annertuumik erniatigut allanngortoqartillugu taakkua aarlerinaatit immikkut ittut angisuujusinnaapput.

69) Suliffeqarfiit amerlasuutigut aningaasaatimi ilaat aktianiitittarpaat. Aningaasaatinut tunngaviit naammattut naatsorsorneqarnerinut atatillugu aammattaaq attuumassuteqarpoq suliaqarfimmi aarlerinaatip taassuma takunissaa. Aktiat aarlerinaataat assersuutigalugu naatsorsorneqarsinnaapput qitiusumik aningaasaatinit aktiaatit pigisat procentinngorlugit.

70) Suliffeqarfik, taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaa (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, immikkoortut pingajuat, immikkoortoq IV, kapitali 2 naapertorlugu, aktiani taakkunani ataasiakkaani imaluunniit amerlanerusuni pigisaminik ilanngaasimasoq, aktieindeksiusunik, aktieindeksfuturimi pigisani ataasiakkaani imaluunniit arlalinni imaluunniit aallami aktiaindeksinut nioqqummik, nalilersuissaaq annaasaqarnissamut tunngaviusumik aarlerinaatip matussusernissaanut aningaasaateqarnerluni naammattunik, pissuteqartumik, futurekontraktip imaluunniit nioqqutip allap nalingata aktiat nalinginut ilaatinneqartunut illugiinngitsumik ineriartorneri. Taamaaqataa atuuppoq, suliffeqarfik pigisaqarpat aktieindeksfuturimi minuseqqasunik, akiligassat akilerneqarfissaatigut aamma/imaluunniit katitigaanikkut assigiinngitsunik.

71) Suliffeqarfiup, akiligassanut aamma aktianut atortunut emissionsgaranti pineqartillugu, taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaa (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 345-mi suliarinninnermik atuisimasup, nalilersussavaa, annaaneqarsinnaasutut aarlerinaatillit pillugit siullermik isumaqatigiissusiornermiit ullormi suliffiusumi tulliuttumi pisumut, matussusiinissamut naammatunik aningaasaateqarnerluni.

72) Suliffeqarfiup nunat allat aningaasaataatigut aarlerinaataa aningaasaatinut tunngaviit naammattut nalilersorneqarnerini ilaatinneqassaaq. Nunat allat aningaasaataasa aarlerinaataat uuttortarneqarsinnaapput valutaindikator 1-ikkut. Taanna nunat allat aningaasaataasa tamarmik sivikitsumik inissisimanerisa katinnerisa aammalu nunat allat aningaasaataasa sivisuumik inissisimanerisa katinnerisa annersaat atorlugu naatorsorneqartarpoq. Taamaalilluni takussutissap nunat allat aningaasaataanni suliffeqarfiup aningaasaataannut pisariitsumik siunertaqarneq takutippaa.

73) Suliffeqarfiup, niuernemi aarlerinaatinut ilumini aaqqissuussinermik atuisup (Value at Risk-model), aarlerinaatit sunniutaat ilanngutissavai, ilumini aaqqissuussamut ilaatinneqanngitsut, akiliisinnaassuseqarnermik pisariaqartitsinermik nalilersuinermi. Aaqqissuussineq aarlerinaatinut aalajangersimasunut atorneqarpat, aarlerinaatit naatsorsorneqarnerinut atatillugu, taava suliffeqarfiup isumannaassavaa, pisut naatsorsuutigineqarsimanngitsut sunniutaat (event risk), VaR-kisitsimmi ilaatinneqanngitsut, ullut 10-it utaqqinissap avataani aamma konfidensintervalletimi 99 procentimi inissisimammata (imatut paasillugu, pisoq ilimanaateqanngitsoq kisiannili ingasattunik kinguneqartoq), akiliisinnaassuseqarnermik pisariaqartitsinerup nalilersorneqarnerani ilanngullugit kisinneqassapput.

*Niuernermi aningaasaatit avataaniittut erniat aarlerinaataat*

74) Suliffeqarfiup immikkut eqqumaffigissavai aningaasartuutinut erniat aarlerinaataat, aningaasaatit avataani inissisimasut.

75) Erniat aarlerinaataat tassaavoq, erniat allanngorneri pissutigalugit suliffeqarfiup annaasaqarnissaanut aarlerinaat.

76) Suliffeqarfiup niuernikkut aningaasaatit avataani inissisimasut erniatigut aarlerinaataat naatsosussavai, aningaasaatit erniatigut aarlerinaataannut immikkoortumik.

77) Suliffeqarfiup immikkut eqqumaffigissavaa, suliffeqarfiup aarlerinaatinik naatsorsuinerata takutippagu, suliffeqarfiup qitiusumik aningaasaatai 15 procentimik allanngortut, rentechoki standardeq atuutilerpat, imaluunniit suliffeqarfik erniatigut tamakkiisumik isertitatigut annertuumik allannguinermik atugaqarpat rentechokip standardiusup kingunerisaanik.

78) Aningaasaatit avataatigut erniat aarlerinaataannut tunngatillugu suliffeqarfiup eqqumaffigissavaa, erniat ineriartornerisa allanngornerat aningaasaatit naammattut qaffanneqarnissaannut pissutissaqalersitsinersoq. Tassunga ilagitillugu suliffeqarfiup eqqumaffigissavaa, erniatigut allanngortoqartillugu erniat ineriartornerat sammiveqatigiittumik nikisinneqartariqannginneri.

79) Ernianut aarlerinaat periutsit assigiinngitsorpassuit atorlugit naatsorsorneqarsinnaavoq.

80) Naatsorsuinermut periutsit standardit aallaaviusinnaapput, erniat aarlerinaataannik naatsorsuinermut atorneqartut, aningaasaatit tunngavigalugit aningaasaatit iluini aamma avataanni, tak. taarsigassarsisitsisarfiit aamma fondsmæglerselskabit il. il. naatsorsuutinik nalunaarutiginninnerinut Finanstilsynetip ilitsersuusiaanut ilanngussaq 2.

81) Naatsorsuineq aamma periutsimi allami aallaaveqarsinnaavoq. Pisumi, suliffeqarfik aningaasaatit avataanni ernianut aarlerinaatip naatsorsorneranut periutsimik allamik atuitillugu, periuseq pitsaassutsikkut piumasaqaatinik arlalinnik naammassinnissaaq; periuseq allakkatigut uppernarsarneqarsimassaaq, periuseq suliffeqarfiup aqutsisuinut aarlerinaatit pillugit nalunaaruteqarneranut tunngaviussaaq, periuseq aarlerinaammik sapinngisamik eqqortumik naatsorsuisinnaassaaq, periuseq nammineertumik misissuinermut ilaatinneqassaaq. Aammattaaq periutsip piumasaqaatit kvantitativit arlallit naammassissavai; ernianik allannguineq piumasaqaataasoq ækvivalentiussaaq ullormut ernianik allannguinerit alaatsinaanneqartut percentiliannik 1.-miit 99.-mut agguaqatigiittumik, tassani tigusinissamut piffissaq ullut 10-iullutik (piffissaq isummersorfigineqassaaq) minnerpaamik ukiuni 5-ni sunniuteqarluartumik alaatsinaannissamut piffissamik tunngaveqartoq.

82) Suliffeqarfiit anginerit imaluunnit suliffeqarfiit pisariunerusut standardimik naatsorsuinemut ilaatissavaat aningaasaatit avataanni aningaasartuutit erniaasa aarlerinaataannik naatsorsuinerit allat, tassani assersuutigalugu ernialersuinermi allannguutinut, ernianik niuerfinni assigiinngitsuni erniani allannguutinut aammalu piumasaqaatini allannguutinut, taakkua mianerinnittuullutik (assersuutigalugu atuisut pissusaat pillugu).

*Akiliisinnaassutsip aarlerinaatai*

83) Suliffeqarfiup isummersuutigissavaa, akiliisinnaassutsip aarlerinaatai aningaasaatit naammattut naatsorsorneqarnerinut ilaatinneqassanersut. Akiliisinnaassutsip aarlerinaataatut paasineqassapput aningaasat ingerlaarnerini piffissatigut assigiinngissutsit kingunerisaannik aarlerinaatit. Taamaattoq aarlerinaatit taakkua arlalitsigut aaqqiinikkut qulaajarneqarsinnaasassapput aningaasaatinik qaffaanissamut taarsiullugu. Taamaattoq suliffeqarfiup pisuni stresserfiusuni akiliisinnaassutsinik pissarsinermut atatillugu sippuilluni aningaasartuutaasinnaasut eqqumaffigissavai.

*Ingerlatsinermi aarlerinaatit*

84) Suliffeqarfiup isummersuutigissavaa, ingerlatsinermi aarlerinaatit matussuserneqarnissaannut aningaasaatinit naammattunik atugassaqartitsisoqarnersoq. Suliffeqarfiup qanoq ililluni aningaasaatinut tunngaviit naammattut naatsorsorneqarnerini, ingerlatsinermi aarlerinaatit matussusernissaannut aningaasaatinik atugassanngortitsinissaanut apeqqummut, suliffeqarfinni ataasiakkaani nalilersuineq apeqqutaassaaq. Suliffeqarfiup pingaatillugu isummersuutigissavai suliffeqarfiup misissuisarnera, naammassinninnermi aarlerinaataa imaluunniit avataani pissutsit ingerlatsinermi aarlerinaatit matussuserneqarnissaannut aningaasaatit naammattut qaffanneqarnissaannut pissutissaqalersitsinersut.

*Gearingi*

85) Suliffeqarfiup ingasaassilluni gearingip aarlerinaataanik suliarinninnermini mianersussaaq, naatsorsuuserinermut malittarisassat apeqqutaatillugit annaasaqarnernik naatsorsuutigineqarsimasunit imaluunniit piviusunngortinneqarsimasunit pissuteqartunik suliffeqarfiup aningaasaatitigut tunngavianik annikillilerinerup kingunerisaanik ingasaassilluni gearingimut aarlerinaatip annertunerulertinneqarsinnaanera mianeralugu. Tamanna siunertaralugu suliffeqarfik stressip sunniutai assigiinngitsorpaaluit akiorsinnaassavai ingasaassilluni gearingip aarlerinaatigisinnaasaanut atatillugu. Ingasaassilluni gearingip aarlerinataanut takussutissaq tassaavoq gearingip gradia, taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaa (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 429 malillugu naatsorsorneqartoq.

*Aarlerinaatit allat*

86) Aarlerinaatinut allanut ilaatinneqarput iliuusissatigut aarlerinaatit, tusaamaneqaatsikkut aarlerinaatit, aarlerinaatit avataaniittut, ingerlatseqatigiiffissuarnut aarlerinaatit aammalu naammassinninnermi aarlerinaatit. Aarlerinaatinut taakkununnga ataatsimoorussamik ilisarnaataapput, suliffeqarfimmut annertuumik sunniuteqarsinnaaneri. Taamaattumik taakkua aarlerinaatit suliffeqarfiup aningaasaatinut tunngaviit naammattut pillugit isummersornerani ilaatinneqassapput.

87) Suliffeqarfiup siunissami iliuusissatut pilersaarutai, aammalu taakkua aningaasaqarnikkut pissutsinut nalinginnaasunut qanoq attuumassuteqarnersut, aningaasaatinut tunngaviit naammattut pillugit isummersornermi ilaatinneqassapput. Aammattaaq, suliffeqarfiup iliuusissatigut aarlerinaataasa atuuttut aningaasaatinut tunngaviit naammattut naatsorsorneqarnerini ilaatinneqassapput. Iliuusissatigut aarlerinaatitut paasineqassapput aarlerinaatit, unammilleqatigiinnermi allannguutit, kukkusumik aalajangiinerit, aalajangiussanik naammassinninngitsoornerit imaluunniit unammilleqatigiinnermut naleqqussarsinnaannginnerup kingunerisaannik iluanaaruteqarnermut imaluunniit aningaasaatinut sunniuteqarsinnaasut.

88) Suliffeqarfiup isummersuutigissavaa, tusaamaneqaatsikkut aarlerinaatit matussuserneqarnissaannut aningaasaatinik atugassanngortitsisoqassanersoq. Tusaamaneqaatsikkut aarlerinaatitut pasineqassaaq, sullitat, aningaasaliisut, pilersuisut aammalu oqartussaqarfiit akornanni suliffeqarfiup pitsaanngitsumik tusaamaneqarnerata kingunerisaanik iluanaarutinik aamma aningaasaatinik annaasaqarnissamut aarlerinaat.

89) Suliffeqarfiup nalilersussavaa, avataaniit faktoreqarnersoq, aningaasaatinut tunngavinnut naammattunut sunniuteqarsinnaasumik. Assersuutigalugu aarlerinaataasinnaapput, inatsisinik imaluunniit aningaasaqarnikkut aamma niuernikkut piumasaqaatitigut allanngortitsinerup kingunerisaanik atuutilersut.

90) Suliffeqarfik ataatsimik imaluunniit aralalinnik suliffeqarfinnut aqutaanut atatillugu aarlerinaatit aamma eqqumaffigineqassapput. Tamanna immikkut atuuppoq suliffeqarfinnut aqutanut suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, §§ 171-174 kiisalu taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaa (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 11, imm. 1 aamma 2 malillugit isumannaallisaalluni naatsorsuinermut ilaatinneqanngitsunut, tassunga ilagitillugu immikkut sillimmasiisarfinnut. Suliffeqarfinnut aqutanut, oqimaalutaatissamut apeqqutaassapput suliffeqarfiit aqutat amerlassusaat aamma angissusaat. Suliffeqarfiit aqutat malunnaatilimmik aarlerinaateqarpata tamanna eqqumaffigineqassaaq.

91) Suliffeqarfiit, naammassinninnermut tunngatillugu annertuunik aarlerinaatillit, isummersuutigissavaat, tamanna qanoq aningaasaatinut tunngavinnut naammattunut ilaatinneqassanersoq. Naammassinninnermut tunngatillugu aarlerinaatitut paasineqassaaq, suliffeqarfiup pigisamik nalilimmik tunisamik imaluunniit aningaasanik illuatungiusumut tunniussinera, aningaasanik imaluunniit pigisamik nalilimmik pisiamik naatsorsuutigisamisut tigusaqarnani.

*Misissuisarneq*

92) Misissuisarneq ataatsimut taaguutaavoq isumalluutinut, suliffeqarfiup aningaasarsiornermik ingerlataqarnermini aarlerinaatinik millisaanermut atugaanut. Suliffeqarfik misissuisarnini pillugu kvalitativimik nalilersuissaaq.

93) Misissuisarneq pissusissamisoortumik suliffeqarfimmiit suliffeqarfimmut nikerassaaq. Misissuisarnerup pitsaassusia tassaavoq aqutsinerup toqqakkap inernera. Siulersuisut aamma pisortat akuersineranni, aqutsinermut aamma misissuinermut atortut annerusumik imaluunniit minnerusumik killilikkat pissutigalugit annaasaqartoqarsinnaaneranik, isummersuutigineqassaaq, tamakkua annaasaqaataasinnaasut akiornissaannut pisariaqartinneqartunik aningaasaatinik atugassanngortitsisoqarsimanersoq.

94) Suliffeqarfimmik aqutsineq aalajangiisuuvoq suliffeqarfiup siunissami ingerlanneqarnissaanut. Aningaasaatinut tunngaviit naammattut nalilersorneqarnerini pissusissamisuussaaq, siulersuisut aamma pisortat, siulersuisut, pisortat aamma aqutsinermi qaffasissutsit allat suleqatigiinnerat pillugu nalilersuinissaat, tassunga ilagitillugit suliffeqarfiup nalinginnaasumik aaqqissuussaanera aammalu akissarsiaqartitseriaasii. Suliffeqrfik aarlerinaateqarfiusunut toqqakkanut tunngatillugu naammattunik ilisimasaqanngippat aamma paasisimasaqanngippat imaluunniit aarlerinaatilimmik akissarsiaqartitseriaaseqarpat, tamanna tululiaqutaassaaq aningaasaatinut tunngaviit naammattut qaffanneqarnissaannut.

95) Aammattaaq pingaartinneqarsinnaapput pisortat pisinnaasaat aamma takunnissinnaassusaat, aaqqissuussaanermi suliat pillugit ilisimasaat, inunnik qitiusunik pisariaqartitsinerat, najoqqutassiat annertussusaat aammalu allannikkut suleriaatsit, aarlerinaatinik aqutsinerup annertussusaa, atuuffinnik immikkoortitineq, suliffeqarfiup iluani misissuineq aamma nammineertumik nalunaarutiginninneq il. il.

96) Allannikkut suleriaatsit, atuuffinnik immikkoortitineq, suliffeqarfiup iluani misissuineq aamma suliffeqarfiup aarlerinaatai pillugit aqutsinikkut nalunaarutiginninneq aarlerinaatinik aqutsinermut atatillugu atorneqanngippata, isummersuutigineqartussaassaaq, tamanna aningaasaatinut tunngaviit naammattut ilaneqarnissaannik kinguneqassanersoq.

97) Nalilerneqassaaq, taarsigassarsisitsisarneq qanoq aqunneqarnersoq. Suliffeqarfiup taarsigassarsisitsisarnikkut niuernermi ilisarnaataa, aarlerinaatinik ingerlaavartumik nakkutilliisoqannginneranut pissutaappat, nalilersorneqassaaq, aningaasaatinut tunngavinnik naammattunik atugassanngortitsisoqarsimanersoq aningaasaatinut tunngaviit naammattut naatsorsorneqarnerini.

98) Nalilersuinermi aamma isummerfigineqassaaq, niuernermi aarlerinaatit suliffeqarfimmi qanoq aqunneqarnersut. Siulersuisut aamma pisortat toqqarsimappassuk, suliffeqarfiup niuernermi aarlerinaataanut qanimut aamma ingerlaavartumik malinnaanermut isumalluutinik atugassaqartitsinnginnissaq, siulersuisut aamma pisortat nalilersussavaat, tamatumunnga naammattunik aningaasaatinik atugassaqartitsoqarnersoq.

99) Aaqqissuussineq iluittoq, suleriaatsinik, atuuffinnik immikkoortitsinermik, suliffeqarfiup iluani misissuinermik, aqutsisunut nalunaarutiginninnermik il. il. aarlerinaatinik aqutsineq ikiorneqartoq, suliffeqarfiup aningaasaatinut tunngavinni naammattuni ilanngaateqarnissamut pissutissaqartitsissanngilaq. Aaqqissuussinermi mikinerusumi, ilaatigut kukkusoqarnissaanut annertunerusumik aarlerinaatilimmi, aningaasaatinut tunngaviiit naammattut qaffanneqarnissaat pillugu isummersornissaq inissaminiissaaq.

100) Suliffeqarfiit minnerusut killilimmik aaqqissuussaaneri pisariussapput aammalu immikkut ilisimasalinnut sammisuullutik, ingerlatsinermi aamma aqutsinermi aarlerinaatit kingunerisaannik aannaasaqarnerusinnaasunik sakkukillisaasinnaasunik. Suliffeqarfiit minnerusut pissusissamisoortumik suliffeqarfiup niuernikkut ingerlataani piariusumik aamma immikkut sammisumik aaqqissuussinermik pisariaqartitsisinnaanertik eqqumaffigissavaat.

101) Suliffeqarfinni minnerusut ilaanni akiliisinnaassuseqarnermik pisariaqartitsinerup allanut suliffeqarfinnut sanilliussinermi annerusinnaanera ilimagisariaqarpoq, aaqqissuussaanerup mikinerata kingunerisaanik. Taamaattoq ilassutigineqassaaq, tamatigut ataasiakkaatut nalilersuisoqartarnissaa, suliffeqarfiup niuernerisa pisariussusaat pissusissamisoortumik immikkuualuttutut ilaatinneqarlutik.

**Ilanngussaq 2**

**Paasissutissanik saqqummiineq**

***Ataasiakkaatut akiliisinnaassuseqarnermik pisariaqartitsineq aamma aningaaserivinnut aammalu taarsigassarsisitsisarfinnut aningaasaatinut tunngaviit***

1) Aningaaseriviit aamma taarsigassarsisitsisarfiit aningaasaatinut tunngaviit naammattut naatorsorneqarnerinut atatillugu suleriaatsinut aamma periutsinut tunngatillugu tulliuttut paasissutissiissutigissavaat:

a) Aningaasaatinut tunngaviiit naammattut aamma akiliisinnaassuseqarnermik pisariaqartitsinerup naatorsorneqarnerinut suliffeqarfiup ilumini suleriaasia pillugu nassuiaat.

b) Aningaasaatinut tunngaviit naammattut naatorsorneqarnerinut suliffeqarfiup periusaa kiisalu taakkua piumasaqaatit, suliffeqarfiup aaqqissuussinermik atuinerminut tunngavigisai, pillugit nassuiaat. Nassuiaammut aamma ilaatinneqassapput aningaasaatinut tunngaviit naammattut naatorsorneqarnerinut suliffeqarfiup stresstesterinermut atuineranut periutsit aamma kisitsisitigut piumasaqaatit pingaarnerusut.

2) Aningaaseriviit aamma taarsigassarsisitsisarfiit aningaasaatinut tunngaviit naammattut paasissutiisiissutigissavaat, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 124, imm. 1, aamma akiliisinnaassuseqarnermik pisariaqartitsineq, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 124, imm. 2, kiisalu naatsorsuinerit minnerpaamik kategorinut tulliuttunut immikkoortillugit:

a) Taarsigassarsiat aarlerinaataat.

b) Niuernermi aarlerinaatit.

c) Ingerlatsinermi aarlerinaatit.

d) Pissutsit allat, aningaasaatinut tunngaviit naammattut aamma akiliisinnaassuseqarnermik pisariaqartitsinerup naatsorsorneqarnerini ilaasut.

e) Ilassutaasinnaasut, pissuteqartut, aningaasaatinut tunngaviiit naammattut, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 124, imm. 1-ip, aamma akiliisinnaassuseqarnermik pisariaqartitsineq, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 124, imm. 2-p, piumasaqaatinik inatsisitigut aalajangersakkanik malinninnerannik, tak. immikkoortoq 3.

3) Erseqqissaanerit, immikkoortoq 2 a-miit e-mut allaqqasut immikkut aamma naammattumik suliffeqarfimmit oqaaseqarfigineqassapput, erseqqissarniarlugu, aarlerinaatit aamma pissutsit allat, kategorini assigiinngitsuni sorliit ilaatinneqarnersut.

4) Aningaaseriviit aamma taarsigassarsisitsisarfiit paasititsissutigissavaat, aningaasaatinut tunngaviit naammattut aamma akiliisinnaassuseqarnermik pisariaqartitsineq piumasaqaatit inatsisitigut aalajangersakkat malillugit aalajangerneqarsimappata, tassunga ilagitillugit tulliuttut:

a) Aningaasaatinut tunngavik, tak. taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaa (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 92, imm. 1.

b) Ataasiakkaatut akiliisinnaassuseqarnermik pisariaqartitsineq Finanstilsynetip aalajangersagaa, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 124, imm. 3.

c) Akiliisinnaassuseqarnermik piumasaqaat Finanstilsynetip aalajangersagaa, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 350, imm. 1 malillugu aaqqiinerit inassutigineqartut kingunerisaannik.

d) Aningaasaatit minnerpaaffissaattut piumasaqaatit, tak. taarsigassarsisitsisarfinnut aamma aningaasaliinermik ingerlataqartunut nakkutilliinermut tunngatillugu piumasaqaatit pillugit Europa-Parlamentip aamma Rådetip peqqussutaa (EU) nr. 575/2013, 26. juni 2013-imeersumi, inatsisikkut Kalaallit Nunaannut atuutilersinneqartumi, artikeli 93, imm. 1-3.

5) Aningaaseriviit aamma taarsigassarsisitsisarfiit immikkoortut 1-imiit 4-mut malillugit paasissutissat saniatigut makkua pillugit paasissutissiissapput:

a) Ilanngaatit kingorna suliffeqarfiup aningaasaatinut tunngavia kiisalu akiliisinnaassuseqarnerata procentia.

b) IRB-aningaaserivinnut ikaarsaariarnermi malittarisassat malillugit aningaasaatitut piumasaqaataasinnaasut angissusaat.

6) Aningaaseriviit aamma taarsigassarsisitsisarfiit aningaasaatinut tunngaviit naammattut kiisalu akiliisinnaassuseqarnermik pisariaqartitsinerup naatsorsorneqarnerinut atatillugu suliffeqarfiup ilumini suliarinnerisaasiata ilasinerusinnaasut sioqqullugit inerneri pillugit paasissutissiisinnaavoq, piumasaqaatit inatsisitigut aalajangersakkat malillugit. Taamaattoqarpat suliffeqarfiup inernerusumut taassumunnga taaguutit atussavai ”akiliisinnaassuseqarnermik pisariaqartitsineq suliffeqarfiup iluani naatsorsorneqartoq" aammalu ”aningaasaatinut tunngaviit naammattut suliffeqarfiup iluani naatsorsorneqartut”. Suliffeqarfik siunertaqaruni aningaasaatinut tunngavinnik aalajangersimasumik qaffasissusilimmik ataannartitsinissamut, aningaasaatinut tunngaviit naammattut kiisalu akiliisinnaassuseqarnermik pisariaqartitsinerup naatsorsorneqarnerinut atatillugu tamanna siunertaq pillugu paasititsisinnaavoq, aamma taamaattoqarpat suliffeqarfiup taaguutit ”target”, ”anguniagaq” imaluunniit ”siunnerfik” atussavai, tassunga kisitsisitigut anguniakkamut atatillugu.